दलित-विचार : बीचो के एगो राह होला - देवेन्द्र आर्य - मैना: भोजपुरी साहित्य क उड़ान (Maina Bhojpuri Magazine)\nHome अनुवाद डॉ ओम प्रकाश सिंह दलित पक्ष देवेन्द्र आर्य Lekh दलित-विचार : बीचो के एगो राह होला - देवेन्द्र आर्य\nदलित-विचार : बीचो के एगो राह होला - देवेन्द्र आर्य\nदलित विचार का बारे में राजनीतिक सोच जतने व्यावहारिक, साफ आ मकसद वाला लउकेला, साहित्यिक सोच ओतने अझुराह, भकुआइल, ठहरल आ भेड़चाल वाला बा. अम्बेडकर से लगवले कांसीराम-मायावती तक के राजनीतिक नजरिया साफ बा कि सत्ता में दलितन के हिस्सेदारी तय करवले बिना सदियन से चलल आवत ओह लोग के सामाजिक-आर्थिक पिछड़ापन खतम ना हो सके. कुछ हद तक एह सचाई से इंकारो ना कइल जा सके बशर्ते सत्ता में दलित भागीदारी के मतलब महज कवनो जगजीवन राम भा कवनो मायावती एण्ड कं. के भागीदारी मतस समुझल जाव.\nसत्ता पर काबिज होखे ला अब कवनो राजनीतिक गोल आ कवनो जाति के आदमी अम्बेडकरवादियन खातिर अछूत नइखे रहल अब. सैकड़न साल से अछूत के दंश झेले वाला दलित, मनुवादियनो के अछूत नइखन मानत बशर्ते एहसे गद्दी मिल जाव. ओह लोग ला दलित-राखी आ सवर्ण-बैसाखी में कवनो भेदभाव नइखे. एह सैद्धान्तिक रणनीति से ऊ लोग संसदीय प्रणाली में खूब फायदे उठवले बा. उत्तर प्रदेश में माया-मिश्रा के नयका राजनैतिक केमिस्ट्री से बसपा के गजबे के सफलता मिलल बा. मस्तराम कपूर भलही एह सोशल इंजीनियरिंग के ‘लासेबाजी की राजनीति’ कहत होखसु, हकीकत इहे बा कि एह नयका सोशल इंजीनियरिंग से दलित राजनीति के एगो नया दिशा मिलल बा जवना के आपन माॅडल बनावे से कमोबेस सगरी चुनावबाज पार्टियन में भितरे-भीतर सहमति लउकत बा. एकरा उलट दलितन के साहित्यिक सिद्धान्तकारन के दलित विचार कबो अधिका नैतिक आ तार्किक लउके का फेर में त कबो अधिका रेशनल लउके का लालच में, सवर्ण अछूतई के बढ़ावा देबे वाला आ बदला लेबे के भाव से लबरेज़ लउकऽता.\nराजनीति के खुला चुनाव प्रक्रिया में शामिल होखे वाला दलित मेधा, साहित्य का मंच पर सवर्णन संगे मेल-जोल, आवाजाही आ साहित्यिक प्रतिमान बनावे के नाजायज मानऽता आ साहित्य में श्रेष्ठता चुने के बन्द तरीका अपनावल चाहत बा. एह अछूतई के सबले नयका रूप ई बा कि खुद दलिते अब सवर्णन के अछूत मान के आपना साहित्यिक खिचड़ी अलगा पकावल चाहत बाड़ें आ दलित-साहित्यिक-सांस्कृतिक मोर्चा फतह क लीहल चाहत बाड़ें.\nसाहित्य में विषय, भाषा, शिल्प, दृष्टि, ट्रीटमेंट, आशय, उद्देश्य, प्रभाव, मूल्य, ई सब कुछ दलित साहित्य ला बेमतलब माने जाए लागल बा. अब सोझेसोझी ई होखत बा कि पहिले जाति देखऽ, तब लिखलका देखऽ आ तब ओकर मतलब निकाल के फैसला करऽ. जाति-बाधा के साहित्य में जाति के प्रेत-बाधा बना देबे के एह विसंगति के थामे आ सझुरावे का मकसदे से डॉ. तेज सिंह दलितन खातिर उपजल संवेदना के दू हिस्सा में बाँट देत बाड़े. उनकर सोच बा कि सवर्णन के रचल दलित साहित्य, दलित सहानुभूति के साहित्य त हो सकेला बाकिर दलित चेतना के ना. सवर्ण रचित दलित साहित्य में झलकत दलित सहानुभूति घुमाफिरा के अपना के मानवतावादी आ महान चिह्नावे के स्वारथ से अलगा नइखे आ दलित विचारक एकरा के घालमेल करे के कोशिशे मानत बाड़े.\nदलित विचार में जाति के मसला कतनो अहम काहे ना होखो अचरज वाला सचाई ई बा कि जातिगत पहचान के सवाल अबहियों दलित का बीच बहुत सोचल नइखे. डॉ. धर्मवीर जइसन सिद्धान्तकार चाहत बाड़े कि जातियन के अस्तित्व सामुदायिक पहचान बनल रहो बस ओकरा में एक दोसरा से जातिगत दुश्मनी मत होखे. अब जातियन के सामुदायिक पहचानो बनल रहे आ एह संख्यावादी लोकतंत्र में ओहनी का बीच जातिगत दुश्मनियो मत होखे एह सद्इच्छा के ऐतिहासिक आधार का बा, ई त डा. धर्मवीरे बता सकेले. दलित विचारकन के दलित गोलबन्दी एगो राजनैतिक पैंतरेबाजी हवे. आ राजनैतिक पैंतरा ना ह त काहे डॉ. श्यौराज सिंह ‘बेचैन’ के लागऽता कि ‘जो दलित साहित्य गैर दलितन के सवदगर लागत बा ऊ निमनो होईयो के संदेह का घेरा में आ जात बा.’ साफ बा कि दलित साहित्य ना सिरिफ दलिते जाति में जनमल लोग लिखिहें, बलुक अगर ओकरा साहित्यिक अवदान आ मानवीय मूल्य का चलते अगर गैर दलित ओकरा के पसंद करे लागत बाड़े त ऊ दलित साहित्य भितरघात के साहित्य मानल जाई. शरण कुमार लिम्बाले अनुभूति के साहित्यिक अनुभूति बने के रासायनिक प्रक्रिया के प्रतिपक्ष गढ़त कहेलें कि दलित साहित्य ला कल्पना आ प्रतिभा खास ना होखे ओकर प्रतिबद्धता खास होले. ई प्रतिबद्धता केशव मेश्राम के दलित प्रतिबद्धता से मेल नइखे खात ‘प्रतिबद्ध लोग के समुझ व्यापक आ लचीला होखे चाहीं. ओह लोग के लेखन, व्यवहार आ अनेके प्रतिक्रियन के एका सकार लेबे के चाहीं.’\nलिम्बाले खातिर दलित साहित्य के त्रिभुज के तीन गो भुजा – वेदना, नकार आ विद्रोह के होला. अपना साहित्यो के उ साहित्ये भर कहेलें कवनो नाम ना देसु. अपना रचल के कलाकृति मानलें बाकिर ओकरा के रचे में कवनो कला तत्व के मौजूदगी के बरजलो मानेलें. कहेलें – ‘हमार कलाकृति पढ़ के रउरा आनन्द भइल, रउरा बोले लगनी कि हमार कलाकृति नीमन बा त हमरा दुख होखेला.’ मतलब कि अगर सवर्ण साहित्य कहाए वाला अगर दलित साहित्य के नोटिस लेव तब खराब, आ ना लेव तबो खराब. सवर्ण आलोचना करे तबो खराब आ सराहे त अउरी खराब. उहे दलित साहित्य श्रेष्ठ आ प्रामााणिक मानल जात बा जवन दलिते के रचल होखे, दलिते बुद्धिजीवियन से सराहल जाव आ साहित्यिक कलाकृति के रूप में सवर्ण ओकरा के कायदे के मत मानत होखसु.\nजन्मना मेरिट के मनुवादी सिद्धान्त के उलट जन्मना मेरिट के दलितवादी अवधारणा पंजा लड़वला के मकसद ले त ठीक बा बाकिर ओकर असर ई होखत बा कि जनम से दलित ना होखला का चलते बुद्ध के मानवतावाद आ उनकर दलित संवेदनो आज शक सुबहा का घेरा में बा. अइसना में प्रेमचन्द के का बिसात! अच्छा बात ई बा कि पाठ आ कुपाठ फरक समुझे के प्रक्रिया खुद दलितन का बीचे शुरू हो चुकल बा. जइसे कि प्रेमचन्द के कृति जरावे के भर्त्सना करती दलित पीढ़ी आ धर्मवीर के स्त्री विषयक विचारन का खिलाफ उठत आवाजन के ले सकीलें. डॉ. तेजसिंह प्रेमचन्द के तमाम आलोचना का बादो उनका के सवर्ण लेखक भा दलित विरोधी लेखक कह के नकारत नइखन – ‘प्रेमचन्द के साहित्य दलित विचार के साहित्य ह, दलित चेतना के ना.’ एहिजा यहाँ डॉ. तुलसी राम के कहल सुनावल बेजांय ना होखी – ‘प्रेमचन्द के आधुनिक दलित कसौटी पर कसल उनुका के फांसी पर लटकवला जइसन बा.’ जबकि धर्मवीर प्रेमचन्द्र साहित्य के अपना तरीका से पढ़े के आजादी चाहत बाड़न जवन कवनो तरह से गलत नइखे. ‘प्रेमचन्द के पढ़े के आपन आपन तरीका बा. गैर-दलित उनका साहित्य के अपना तरह से पढ़ेलें … निहोरा बा कि प्रेमचन्द के दलित हितैषी साहित्यकार का रूप में मत परोसल जाय. के हमन के हितैसी बा के ना हमन के अपना ला साहित्य के आपन विष्लेषण करे दीं. हमन केहु के नुकसान करे नइखीं जात.’ (जनसत्ता,3अप्रैल 2011)\nप्रेमसिंह चाहत बाड़न कि दलित विचार के सोझे दलिते परिप्रेक्ष्य में देखल जाव (उत्तर अवसरवादी विमर्श काल; समयांतर सितम्बर ’07) से त ठीक बा. बाकिर विरासत के मनुवादी अवधारणा का खिलाफ आवाज उठावे वाला दलित विचार, विरासत में हिकारत पवले लोगे के ई अधिकार देता कि ऊ लोग हिकारत से पेश आइल लोगन के दर्द समुझस आ दलित चेतना का साथ उकेरस. सवाल उठता कि मइला उठावे, चमड़ा कमाए, बलात्कार के शिकार होखे के दर्द आ हिकारत भरल सम्बोधन/व्यवहार के निजी अनुभव जेकरा नइखे मिलल ओह दलित लेखक के दलित-लेखन करे के हक होखी कि ना ? सीधे तिरस्कार का हालात से उबर चुकल पीढ़ी के बाद के जनमल दलित पीढ़ी के लेखन दलित चेतना के लेखन मानल जाई कि ना ? अपना खुद के अनुभव ना रहला वाला लोग सुनल सुनावल संस्मरण भा दस्तावेजी अध्ययन का बल पर शोषण, दमन, हिकारत आ संधर्ष के बात करे वाला दलित साहित्यो का ओही तरह नकली दलित-साहित्य होखी जइसन कि सवर्ण दलित-लेखन बावे ? आ कि दलित-लेखन-योग्यता आ पात्रता पीढ़ी दर पीढ़ी जारी राखल जाई. दलित विचारकन का बीच के दलितवाद से अगर कवनो नया तरह के रक्तवाद के इशारा मिलत बा त ई बहुते खतरनाक बा काहे कि हर रक्तवाद के आखिरी परिणाम रक्तपाते में होखेला.\nहमनी के सकारे चाहीं कि सवर्ण जातिवाले सिरिफ जातिए देख के बिना योग्यता/अयोग्यता चिह्नले सैकड़न बरीसन से अपना सजातियन के फायदा चहुँपावत आइल बाड़े. एह घोर निन्दा करे जोग आ अवैज्ञानिक अउर मानवता विरोधी सच्चाई का साथ ही मामूली हैसियते वाला सही, इहो सच्चाई बा कि सवर्ण बुद्धिजीवी तबका में जाति सूचक शब्दन के मोह कम भइल बा. बेशक एकरा के मामूली आ निजी कोशिश मानल जात होखे बाकिर एकरा के हतोत्साहित ना करे के चाहीं. दुख बा कि दलित जातियन में जाति सूचक शब्द के इस्तेमाल रणनीति बना के बढ़ावल जात बा जवना में हो सकेला कि आगे चल के कहल जाव कि ‘गर्व से कहऽ हम दलित हईं’. निजी स्तर पर आ सामाजिक सरोकारो में जाति के प्रासंगिकता बनवले राखले के ना, बलुक ओकरा के फेरू से जिआवे के कोशिश राष्ट्रवादियन से अधिका दलिते बुद्धिजीवियन का तरफ से बेसी हमलावर तरीका से कइल जा रहल बा. नतीजा ई होखत बा कि जातिवाद, सांस्कृतिक-राष्ट्रवाद के पोसे-बढ़ावे वाला लउके लागल बा. बात प्रेमचन्द के साहित्य पर सवाल उठावे, ओकरा के कमतर बतावे के लीहल जाव भा गुजरात में म्लेच्छन के सबक सिखवला के, हर जगहा दलित सवर्णन से साठ-गांठ करत नजर आवत बाड़े. दक्खिनपंथी सोच आ दलित-सोच के एकसुरिया होखे के एह प्रवृत्ति के दलित-विभ्रम के रूप में ना देख के दलित-चिंतन परम्परा के रूप में चिन्हित कइल जा सकेला.\nडॉ0 तुलसीराम बिलकुल ठीक पहचनले बाड़न कि ‘दलित साहित्य साम्प्रदायिकता का मुद्दा से बिलकुल अनछुआइल बा. अइसन महत्व वाला मुद्दा से दलित साहित्य के अलग राखल ओकरा के अधूरा बनावत बा.’ (दलित साहित्य के क्लोनिंग)\nसुधीश पचौरी बेशक दलित विचार के उत्तर औपनिवेशिक माहौल में अस्मिता विमर्श का रूप में देखत होखसु बाकिर दलित बुद्धिजीवी उपनिवेशवाद, साम्राज्यवाद, पूंजीवाद,कवनो व्यवस्था में हमेशा से फायदा उठावे के जुगत भिड़ावत रहेलें ना कि ओकरा से टकराए के. व्यवस्था विरोध का जगहा व्यवस्था सहयोगे के भाव दलित विचारन में पसरल मिलेला.\nइतिहास के अम्बेडकरी नजरिया का ओर धियान खींचत मराठी लेखक लक्ष्मण माने लिखत बाड़े – ‘अम्बेडकरी नजरिया से सामान बिटोर के आपन पुरान इतिहास लिखे के होखी. शायद इहे बाबा साहब के ‘नवयान’ होखी. एह अम्बेडकरी इतिहास-दृष्टि के एगो अतहत ई ह कि चन्द्रभान प्रसाद 1857 के स्वतंत्रता संग्राम के अंग्रेजन का खिलाफ नस्लवादी दंगा मानेलें. जबकि सूरज बड़जात्या के लागेला कि ‘तीन हजार साल पुरान जाति भेदभाव के बरक्स महज पांच शताब्दी पुरान नस्ली भेदभाव के राखल अन-ऐतिहासिक नजरिया बावे.’ एहसे ‘नस्ल जाति के प्रत्यय ना हो सके.’\nएहिजा अंग्रेजन के खिलाफ भइल आजादी के लड़ाई का बारे में कंवल भारती के बात दोहरावल जरुरी लागऽता – ‘उनकर गुलामी ब्राह्मणवाद का चलते रहल…… साम्राज्यवाद ना त उनुका के गुलाम बनवलसि ना दरिद्र आ ना ही अशिक्षित. अंग्रेजी राज या साम्राज्यवाद दलितन के दुश्मन ना रहुवे. ऊ ब्राह्मणन के शत्रु हो सकत रहे. कुछ सामंतनो के दुश्मन हो सकत रहे. तब दलित, ब्राह्मण ला लड़ाई काहे लड़ित? …… ब्राह्मणवादो साम्राज्यवाद से अलगा चीझु ना ह. ब्राह्मणवाद भारत के पुरान साम्राज्यवाद ह जवन भारत के बड़हन आबादी के गुलाम बना के रखले बा.’\nहम एहिजा बस अतने जोड़ल चाहत बानी कि अगर ब्राह्मणवाद भारत के पुरान साम्राज्यवाद ह त ओकरो ले पुरान साम्राज्यवादो एक अंतर्राष्ट्रीय ब्राह्मणवाद ह. जवना साम्राज्यवाद के कंवल भारती दलितन के दुश्मन नइखन मानत, जाहिर बा ओकरा से खतरा खाली गैर दलितने के बा. दलितों के विचारक देशी ब्राह्मणवाद के आपन दुश्मन मानेलें आ अन्तर्राष्ट्रीय ब्राह्मणवाद माने कि साम्राज्यवाद के आपन दोस्त. दलित मुक्ति आन्दोलन के नजरिया आ जुड़ाव के ई प्रस्थान बिन्दु साम्राज्यवाद के निहित स्वार्थन के कतना माफिद बा, ई धियान देबे जोग बा. अजय नावरिया भलही दलित साहित्य के ‘अन्तर्राष्ट्रीय चिंता आ सामाजिक पड़तालन के साहित्य’ घोषित करत होखसु बाकिर ‘अंग्रेज देरी से अइले आ जल्दी से चल गइले’ के मुहावरा गढ़े वाला आ हिन्दुस्तान में मैकाले के जनमदिन मनावे वाला चन्द्रभान प्रसाद अन्तर्राष्ट्रीय स्तर पर संकट के रूप में उभरे वाला अमरिकी-ब्रिटिश साम्राज्यवाद आ बाजारवाद क ओरि मुक्ति के आस ले के देखत बाड़े – ‘दलित मुक्ति के आन्दोलन कतहीं अझुरा गइल बा. आ ई तबले अझुराइल रही जबले दलितन में अभिजात्य वर्ग के उदय ना हो जाव.’\nअब तनिका चन्द्रभान प्रसाद के दलित मुक्ति आ ओकरा केन्द्र बिन्दु ‘अभिजात्य वर्ग’ के उदय के सपनो के मुजाहिरा कर लिहल जाव – ‘हर प्रमुख शहर में अइसन सैकड़ों दलित परिवार उभर आवें जिनका घर के गेट पर एगो दरबान खड़ा होखे, जिनका लगे टोयटा रेंज के कार होखे, कुछ एक का लगे मर्को होखे. अइसन दलित पति जिनकर मेहरारू बहरी निकले ला आजाद होखसु, जहवां मेहमान दलित मेहरारउ ढील ब्लाउज पहिरला में अपना के सहज माने.’ ‘ई सभकुछ नइखे होखत भा होखत बा त दलित समाज में वइसन बुद्धिजीवी कइसे जनमिहेंसे जिनकर आजु जरुरत बा.’ ई हवे दलित विचार के राष्ट्रीय अउर अन्तर्राष्ट्रीय चिंता आ सामाजिक पड़ताल अउर ‘सिविल सोसाइटी के अभ्युदय’ के चन्द्रभनिया कुन्जी. एह दलित विचार में दलित समाज के आखिरी आदमी कहाँ बा, एकर पड़ताल जरूरी बा जेहसे कि दलित मुक्ति आन्दोलन ओहिजा मत चहुँपे जहाँ चँहुपाए ला कंवल भारती फिकिर डूबल बाड़न – ‘आज डॉ. अम्बेडकर के विरासत पर कवनो राष्ट्रीय नेतृत्व दलितन का लगे नइखे. का राजनीति में नईकी सदी दलितन के दयनीयता के सदी ना होखी – इस अंध दलितवाद अउर भाजपा के अंधराष्ट्रवाद में कवनो फरक नइखे. एहसे ई अन्धदलितवादो दलितन के सोझा वइसने चुनौती बा जइसन कि राष्ट्रवाद के बा.’\nअन्तर्राष्ट्रीय परिघटनन आ विचारधारन के रोशनी में अन्धराष्ट्रवाद के सैद्धान्तिकी आ ओकर जड़ सोर के पहिचान अगर सोझा राख लिहल जाव त एह अन्धदलितवाद के सैद्धान्तिकी आ ओकरा जड़ो के पड़ताल कठिन ना रह जाई.\nअबले ऊपर हमनि का अम्बेडकरी इतिहास दृष्टि के एगो अतहत देखनी जा. अब एकर हीनभावनो देखीं. दलित लेखक बढ़ चढ़ के 1857 के स्वतंत्रता संग्राम में दलितन के सहभागी होखे आ उनुका अगुवई के उजागर करत बाड़ें. माने कि अंग्रेजन क खिलाफ भइल नस्लवादी दंगा बतावल जात काम में दलित खुदहु शामिल रहले. शामिले ना बलुक ओह नस्लवादी दंगा कहात कामो के जनक मंगल पाण्डे के उकसावे के ऐतिहासिक काम ‘महान क्रांतिकारी योद्धा मातादीन (सूरजपाल सिंह के किताब) कइलन जे भंगी रहलन. उनका भंंगी होखला के रेघरियावल गइल बा. त फेर एह गैर अम्बेडकरी इतिहास दृष्टि से विरोध कहाँ रहल कि 1857, जनता के स्वतंत्रता आन्दोलन रहल. जनता, जवना में हिन्दू, मुसलमान, सिख, इसाई, दलित, सवर्ण, किसान सबही शामिल रहुवे. मेहरारूओ. बाकिर आपन बात रखला के ऐंठ देखीं कि ओही किताब में सूरजपाल सिंह लिखतारें कि ‘जलियावाला बाग गोलीकाण्ड में 200 लोग मराइल रहुवे जवना में से 185 जने अछूत रहले. गोलियन के शिकार भइल दलितन में सभा संयोजक नत्थू धोबी, बुद्धूराम चूहड़ा, मंगल मोची, दुलिया राम धोबी वगैरह खास रहलें. ( 34वां पेज) …… चौरीचौरा काण्ड में क्रांतिवीर रामपति चमार के अगुवई में5फरवरी 1922 के ब्रिटिश हुकूमत के चूल हिला देबे वालन में 5000 दलितन के गरम भीड़ थाना में आग लगा के 23 गो पुलिसवालन के मौत के कगारि चहुंपा दिहले. क्रांतिवीर रामपति चमार, सम्पत चमार, दुधई राज समेत 19 गो दलित सपूत2जुलाई 1923 का दिने फांसी पड़ के अमर हो गइले. 14 जने के उमिर कैद मिलल. अब कहाँ त 1857 नस्ली आन्दोलन रहल, सामंती आन्दोलन रहल, सवर्णन के आन्दोलन रहल, कहाँ सवर्ण कतहीं हइए नइखन. कहाँ तो गौरांग उद्धारक के भूमिका में पूजात रहलें आ कहाँ उनही के जिन्दा जरा के दलित सपूत शहीद हो गइले !\nअधिका उत्साह में अम्बेडकरवादी, अम्बेडकर के एह तरह परोसेलें कि सवर्ण उनका के आसानी से ब्रिटिश साम्राज्यवाद समर्थक घोषित कर देसु. ‘अगर ई बात मानिओ लिहल जाव कि डॉ. अम्बेडकर साम्राज्यवादी भा ब्रिटिश समर्थक रहलन त फेर ब्रिटिश साम्राज्यवाद कांग्रेस के राजनैतिक सत्ता सँउपत घरी डॉ. अम्बेडकर के हिस्सेदार काहे ना बनवलसि. गुलाम भारत में एही दुनू, ब्रिटिश साम्राज्यवाद आ भारतीय सामंतवाद, के दोस्ती गठबंधन के लूट आ मौज रहल. इहे दुनू मिल के भारत के जनता के लूटत रहलें. डॉ. अम्बेडकर भारतीय सामंतवाद के कट्टर दुश्मन रहलें. ब्रिटिश साम्राज्यवाद, भारतीय सामंतवाद के पकिया दोस्त रहल. फेर तब अम्बेडकर ब्रिटिश साम्राज्यवाद के मीत कइसे बन सकेलें ?(दलित साहित्य : तीसरी परम्परा का इतिहास, लेखक राम निहोर बिमल).\nदलित विचारकन के राष्ट्रीय समस्यन के समुझ पर बात करीं त कंवल भारती कहतारें – ‘डॉ. अम्बेडकर गाँवन के भारतीय गणतंत्र के अवधारणा के दुश्मन मनलें – एहसे दलित साहित्यो गाँवन के विकास आ ग्राम पंचायत व्यवस्था के विरोधे भर ना करे बलुक ओकरा के नाशे कइला में ब्राह्मणवाद, सामन्तवाद अउर पूँजीवाद के अन्त मानेला.’ डॉ. अम्बेडकर सत्तर बरीस पहिले गाँवन के ब्राह्मणवाद आ सामन्तवाद के प्रयोगशाला मानत रहलें एहसे गांवन के विकास ना बिनाशे चाहत रहलें. गाँवन के खतम क के शहरन के विकास के नीति हमनी के सरकारनो के बा. एह जगहा आ के अम्बेडकर आ मनमोहन सिंह एकमत नजर आवत बाड़ें बाकिर का ई दृष्टि समाज, देश के स्वस्थ-संतुलित विकास में सहायक होखी. ब्राह्मणवाद के खतम करे ला गाँवे खतम कर दीहल जाव त गैर ब्राह्मणवाद के माडल बनल (?) शहर बिना अन्न के कतना दिन जिन्दा रहीहें ? गन्दगी-मच्छर ना होखे एहसे विकास क नाम पर गड़हन तालाबन के पाट दिहल गइल, शहर बसा दिहल गइल. आज पचास बरीस बाद हमनी का फेरू गड़हा तालाब खोदवा के वाटर हारवोस्टिंग के सोचत बानी जा.\nदलित मुक्ति के नाम पर लिखात सहानुभूति के साहित्य अपना मानवीय आचरण में एकपाठीय साहित्य के आग्रही बा आ एह आग्रह का फेर में समकालीन दलित साहित्य धोषित रूप से अतहत के साहित्य बनल जात बा. अइसने साहित्यिक अतहत नक्सलवाद से प्रभावित साहित्यो में 70 के दशक में उभरल रहे. डॉ. मैनेजर पाण्डेय नक्सलवादी साहित्य के सबले बड़ प्रामाणिक सिद्धान्तकार आ समर्थक रहल बाड़े. अचरज ना कि ई दलितो साहित्य के सिद्धान्तकार बनत बाड़ें – ‘दलित लेखन में शास्त्र में बांधे के चिंता जतने कम होखी ओतने अच्छा होखी.’\nदलितो साहित्य के नक्सलवादी साहित्य का तरह यातना से जनलम चीख के साहित्य माने वाला मैनेजर पाण्डेय खुदहु जानत बाड़े कि साहित्य के जरूरी कला-गुण से अलग रहे वाला साहित्य के कवन गति होले आ नक्सलवादी साहित्य के चिचियाइल कहवाँ बिला गइल. शास्त्र से रहित शस्त्र के इस्तेमाल हमेशा अनेर आ तानाशाही जनमावेला. गोरख पाण्डेय नक्सलवादी साहित्य के जहाँ ले होखे अतहत से बचावत बचाकर पार्टी के घोषणा पत्र के नकल बने से रोक पवलें आ मनई के मूलभूत जरूरतन, सपनन अउर मानवीय अवधारणन के साहित्य में पचा पवले, ओहिजे ले के नक्सली साहित्य आजुओ सुरक्षित बा. बाकी सभ लाल सूरज के सलाम करत करत अस्त हो चुकल बा. शास्त्र के अवहेलना करके लिखाइल शस्त्रवादी दलित साहित्य के तटस्थ मूल्यांकन खुद दलिते बुद्धिजीवियन का ओर से शुरू हो चुकल बा, ई निमन बात बा. एह बारे में केशव मेश्राम के विचार देखे जोग बा – ‘मराठी में बहुते पोढ़ आ लोकप्रिय मानल जाए वाली साहित्यिक विधा ‘आत्म कथा’ के लीं, त हमहन के अनेके उदाहरण मिल जाई. आत्म कथाकार खुद के व्यवहार आ ओकरा सचाई के खुदही गवाह आ परोसेवाला होखेला. एहसे खुदही के प्रतिमान मानत मनचाहल लिखे के खतरा होला. दलित आत्मकथावन का साथहु ईहे बात होखेला.’\nदलित विचारकन का मन में पनपत एह तटस्थ दलित दृष्टि के स्वागत करत ओकरा पीछे चले के चाहीं ना त दलितन के पुरोहितवाद आ पुरोहितन के दलितवाद ‘आत्म’ के परमात्म बना देबे में कवनो कसर नइखे छोड़ले.\nदलित साहित्य के आन्दोलन धर्मी साहित्य के आपन परिभाषा फिलहाल चाहे जतने आकर्षक आ खास लागत होखे, ओकर असली अन्त बाकी आन्दोलनधर्मी साहित्ये का तरह होखही के बा. दलित साहित्य के भविष्य नक्सलवादी साहित्य से बेहतर आ टिकाऊ महत्त्व के होखे, एकरा ला तमाम खुन्नस निकालू दुराग्रह आ बड़हन लकीर के डर से छोटहन लकीरन के यूनियन बनावे के रणनीति से जतने जल्दी तौबा कर लिहल जाव, ओतने निमन. सुखद ई बा कि कंवल भारती, एचएल दुसाध, मोहन दास नेमिसराय, डॉ. तेज सिंह, अजय नावरिया जइसन विचारक एह दिसाईं खुदही पहल करत बाड़े. भितरी अन्तर्विरोधन के तटस्थ आ शालीन पहचान दलित मुक्ति आन्दोलन के आगे ले जाई. दलितन के पुरोहितवाद आ पुरोहितन के दलितवादे से ना, दलित सिद्धान्तकारन के अन्तर्राष्ट्रीय स्तर पर साम्राज्यवाद के कुटिल चालो चिन्हत ओकरा से सतर्क रहे के होखी. साम्राज्यवाद अफगानिस्तान आ इराक के जवना तरह सभ्य आ सम्पन्न कहावे वाला बनावे के रणनीति पर काम करत रहल बा, दलित विचारकन के एकरा के समुझे के होखी. अस्मिता के लड़ाई फूट डाल के राज करे के नयका संस्करणो हो सकेला, एह सम्भावना के नकारल ना जा सके. दलित साहित्य के दलित आ बाकी के समाज के समहरता में, एके साथे देखे समुझे उकेरे के आदत डाले पड़ी. दलित विचारकन के मनसा से आश्वस्त रहतो रेघरियावल चाहब कि एकांगी नज़रिया चाहे कतनो वैज्ञानिक काहे ना होखे आखिर में जा के अवैज्ञानिके होला आ ओकर अंत हमेशा एक तरह के ठिठुरल ठहरावे में होखेला.\nदलित साहित्य में आइल ठहराव पर गौर करीं त कई बात साफ हो जाई. सुधीश पचौरी जहाँ नेतृत्व आ आइडियोलाजी के कमी के दलित साहित्य के ठहराव के कारण मानेलें ओहिजे लिम्बाले के कहना बा कि आर्थिक शोषण से कटा के खाली सामाजिके सवाल उठवला से दलित आन्दोलन थथम गइल बा. कंवल भारती एह बारे में लिखत बाड़न कि ‘बदलल दलित साहित्य महज वर्ण व्यवस्था के विरोध ले सीमित होके रह गइल बा. ऊ डॉ. अम्बेडकर के खाली सामाजिके विचार के सकरलसि, आर्थिक विचार के साहित्य का केन्द्र में राखे के कोशिश ना कइलस. बिनाशक एकर कारण ई बा कि दलित समस्या सबले पहिले सामाजिक समस्या हवे, आ आर्थिक समस्या बाद में आवेला.’\nआर्थिक विचार आ सामाजिक विचार में से दलित सिद्धान्तकार कवना के तरजीह देसु, एह पर बहस करे लायक बा. दलित साहित्य में महसूस होखत ठहराव के एह दू गो कारणन से तनिका अलग, इहो देखल काम लायक रही कि सुख सुविधे के ना, कबो कबो चुनौतियन भा प्रतिस्पर्धा के कमीओ से बढ़न्ती रुके लागेला. आदमी आ समाजो मे, कबो कबो अपना कमजोरिए के लाभ उठावे के हथियार बना लेबे के आदत पनपे लागेला. जइसे कि रउरा दरिद्र ब्राह्मण, विकलांग अउर मेहरारुवन में देखे के मिल सकेला. एही हालात में गम्भीरता का साथे आ बिना जातीय कुण्ठा के, आरक्षण के मानसिकता (आरक्षण सुविधा के औचित्य के ना) के मतलबी आ कुटिल इस्तेमालो पर फेर से सोचल जरूरी बा. एह फेर से सोचला के गम्भीरते में चन्द्रभान प्रसाद डाइवर्सिटी के सिद्धान्त के सामने ले आवत रहेलें. ऊ रिरिया के ना, डंका के चोट पर तर्कपूर्ण तरीका से अपना समाज के आर्थिक प्रतिनिधित्व के बात उठावेलें. इहे ऊ पेंच ह जवना के कसला पर सवर्णन के मलिकाई में पनपत प्राइवेट सेक्टर के नस सबले बेसी दबात बा. हालांकि एहिजो मामला विवाद वाला बा. ‘संकेत’ के सम्पादक संगम के मानल बा कि कुछ लोग डाइवरसिटी के नाम पर दलितनों में टाटा, बिड़ला, अम्बानी बने के सपना देखावत बाड़े. डाइवरसिटी के पैरोकार ई भूला जात बाड़े कि बाबा साहब उद्योगन, इहां ले कि खेतिओ बाड़ी के राष्ट्रीय आ सहकारी बनावे के पक्षधर रहलन ….. डाइवरसिटी के पैरोकार अपना के कम से कम अम्बेडकरवादी ना कह सकसु. ….. डाइवरसिटी के नाम पर टुकड़खोरी ना सकारे के चाहीं.’ दरअसल एहिजा मामिला दलित-सामाजिक दर्शन के बा. चन्द्रभान के दलित सामाजिक दर्शन संगम जी के दर्शन से अलगा बा. चन्द्रभान मानेलें कि ‘भारत के यदि जातिविहीन समाज बनावे के बा त लाखों दलितन के पूंजीपति बन के गैर दलितन के नौकरी पर राखे के होखी, लाखों दलितन के हर साल गैर दलित साला, साली, सढुआइन आ गैर दलित सास-ससुर बनावे के चाहीं. एही प्रक्रिया से जाति व्यवस्था टूटी, दलित, गैर दलित भेद खतम होखी, समाज में भाईचारा बढ़ी अउर भारत एगो सुपर पावर बन के दुनिया में आपन पहचान बनाई, इहे होई अम्बेडकर के सपना के भारत.’\nई एगो आधुनिक दलित नज़रिया बा जवना के पावे खातिर ‘सांस्कृतिक प्रतिशोध’ वाला लाइन छोड़ल जरूरी बा. जाति वैमनस्येना, साम्प्रदायिको वैमनस्य खतम करे के ई एगो कारगर उपाय हो सकेला. अगर मुसलमान के साला, साली, सढुआइन, सास-ससुर अधिका से अधिका हिन्दू होखसु त के केकरा के मारी ? परन्तु जथारथ के जमीन पर उतरीं त कवनो समुदाय के विचार का पीछे काम करे वाली दृष्टि के समुझे के बेहतर तरीका होला ओकरा स्त्री वाला नजरिया के परखल. दलित विचार में, दलित सवर्ण बा अउर स्त्री दलित. डॉ. धर्मवीर के स्त्री वाला सवर्णवादी विचारन के फिलहाल छोड़ दीं तबहियों दलित साहित्य में स्त्री ला दलित नजरिया बहुते मनुवादी रहल बा. गैर दलितन के रचल रचनन में सवर्ण पुरुषन के दलित औरतन साथे जबरिया (लालच, भय, आश्वासन के आधार पर) हमबिस्तर होखे के बरनन का पीछे दलितन के नीचा देखावे के मानसिकता रहल बा कि ना, ई विवाद के बात हो सकेला. बाकिर दलित साहित्य में दलित पुरुषन के सवर्ण स्त्रियन साथे सहवास/बलात्कार के वरनन एगो ‘सांस्कृतिक प्रतिशोध’ के रूप में कइले जाला, एहमें कवनो अहजह नइखे.\n‘हंस’ के दलित विषेषांक में शरण कुमार लिम्बाले के किताब ‘दलित ब्राह्मण’ के परखत मोहन दास नैमिसराय लिखत बाड़ें कि – ‘लिम्बाले के अधिकतर कहानियन में जवन रंग बेर-बेर पाठकन के कुछ सोचे पर मजबूर करेला ऊ एह रचनन के कामोत्सुकता हवे जवना के सांस्कृतिक प्रतिशोध कहल गइल बा. ‘ओछी जात का’ कहानी में ऊ कहत बाड़े कि हमरा आ नीलू के सम्बन्धन के लेके खुला बहस होखे के चाहीं. लोग के पता त चलो कि अब शूद्रन के बिस्तर पर सवर्णन के औरत आवत बाड़ी सँ. अपना खुशी से लंगटे होखत बाड़ी सँ. शूद्र सवर्णन का तरह औरतन के खींच के ना ले आवसु, ना जबरदस्ती ओहनी के लंगटे करेले. हालांकि हिन्दी दलित लेखकनो का मन में ई सांस्कृतिक प्रतिशोध जब तब उभरत रहल बा. ओम प्रकाश बाल्मीकि के कहानियन में ई देखल जा सकेला. बाकिर मराठी दलित साहित्यकार एकरा के प्रमुखता से लिहले बाड़े. नामदेव ढसाल ओहनियों में से अधिका खास बाड़न.’\nतय करीं कि सांस्कृतिक प्रतिशोध आ सांस्कृतिक राष्ट्रवाद में सिरिफ शब्दावलियने के समानता बा कि आचरणो के. दलितवाद अउर ब्राह्मणवाद दुनू ना केवल जातिवादी समाज व्यवस्था बनवले राखल चाहत बाड़े बलुक मेहरारूवन ला दुनू के नजरिया घिनाह, सामन्ती, अप्रगतिषील, बदला लेबे वाला आ अपने गोड़ पर कुल्हाड़ी मारे वाला बा.\nएह सबके बावजूद यदि शरण कुमार लिम्बाले महसूस करत बाड़े कि आर्थिक शोषण से कट के खाली सामाजिक सवाल उठवला का चलते दलित आन्दोलन थथम गइल बा आ एकरा ला बँवारा समूहन के सहयोग जरूरी बा त एकरा के शुभ संकेत मानल जा सकेला. आज अगर मार्क्सवादी, गांधी पर फेर से सोचे के जरूरत महसूस करत बाड़े आ अम्बेडकर के फेरु से पढ़े के मन बनावत बाड़ें त दलित सिद्धान्तकारनो के आपन एगो तान छोड़त सोचे के चाहीं कि विचार के दुनिया में कुछऊ अछूत ना होला आ ना ही कवनो आखिरी साँच. कहीं अइसन त ना कि गांधी, अम्बेडकर आ मार्क्स के विचारन के मिलावटे भारतीय उपमहाद्वीप के समस्यन के समाधान बा. अछूत त मार्क्सवाद के उत्तर आधुनिक विचारो ना होखे के चाहीं.\nसंगम जी के फेरू कोट कइल चाहब – ‘कुछ अम्बेडकरवादी लोग अम्बेडकरवादी होखला से पहिलहीं मार्क्सवाद विरोधी हो जालें. एकर परिणाम होला कि ऊ नवसामंतवाद आ पूंजीवादियन का साथे खड़ा हो जालें.’ अम्बेडकर अउर गाँधी के बीच चर्चित-कुचर्चित-प्रचारित टकराव लेके डॉ. नामवर सिंह परिकथा में प्रकाशित आशीष त्रिपाठी अउर आशुतोष कुमार के दीहल अपना साक्षात्कार में बहुते नया आ तर्कसंगत बात कहले बाड़न कि कइसे अम्बेडकर गांधी के बदललन आ गांधी अम्बेडकर के. भारत के पूंजीवाद जातिवादी पूंजीवाद हऽ. (डॉ. तुलसी राम) एकरा के धियान में राखे ला अगर अम्बेडकर जरूरी बाड़ें त बुद्ध के द्वंद्ववाद के धियान में राखे ला मार्क्स के धियान में राखे होई जे ओकरा के द्वंद्वात्मक भौतिकवाद में आगे बढ़वलें आ गांधी ? उनका के छोड़ के आजुओ हिन्दुस्तान के समुझ पावल मुश्किल बा.\nसाँच के साधिकार, सलीका से कहले साहित्य होला. दलित साहित्य सच कहत रहल बा. नंगा सचाई के आखों देखल-भोगल, बेधड़क बयाने दलित साहित्य के पहचान रहल बा. अब ओहमें ‘सलीका’ वाला एगो नया तत्वो जुड़े लागल बा. ई सुख देता. बाकिर तोस देबे लायक हालात तब बनी जब दलित साहित्य ‘स-हित’ भाव लाँघत ‘सा-हित’ भाव ले पहुँची. साहित्य के सबले माथ च सरोकार इहे ह जवना के सवर्णवादी मूल्य भा नजरिया कह के लमहर दिन ले खारिज ना कइल जा सके. सौन्दर्यशास्त्र ना त तात्कालिक होला ना ही चिर स्थाई. दलित साहित्य के सौन्दर्यशास्त्र, दलित समाज के दलित सरोकारने के उपज ह आ होखबो करी. शिक्षा के बाघिन के दूध पी के बड़ होखत एह अलिखित सौन्दर्यशास्त्र के मकसद एगो नया साहित्यिक-सामाजिक संरचना बनावल बा. बाकिर भुलाए के ना चाहीं कि हर समाज का तरह दलित समाजो कवन जड़ सामाजिक संरचना ना ह. ना ही दलित सरोकार ठीक ठाक उहे रही जवन सत्तर-अस्सी बरीस पहिले अम्बेडकर युग में रहल होई. दलित समाज तबसे बहुते बदलल बा आ दलित सरोकारो बदलल बा, जाहिर बा कि दलित साहित्य आ ओकर सौन्दर्यशास्त्र जवन जइसे बन-बनात रहुवे, बदले लागल बा. ई प्रक्रिया जतना समाज में बा, ओहले अधिका साहित्य में नजर आवत बा. एह बदलाव के महीन पहचान जरूरी बा. दलित साहित्यकारन-विचारकन के एगो बड़हन तबका अइसन बा जे एह पहचान के पकड़ पावे में या तो असमर्थ बा भा जड़त्व सिद्धान्त के शिकार बा. बहुते सगरी चीज कबो दलित साहित्य ला जरूरी रहल होखी, जइसे कि ‘घिन’. बाकिर तीस बरिस पहिले के सोच अब अप्रासंगिक होखत जात बा. एकरा के ऊपर आइल चन्द्रभान प्रसाद के समरस समाज के सोचावट आ ‘सांस्कृतिक प्रतिशोध’ के सोचावट के फरक से समुझल जा सकेला. हम आपन बात साफ करे ला मुक्तिबोध के दुहराएब कि –\n‘साहित्य क्षेत्र में जनता तबहिये सक्रिय हो उठेले जब ओकरा में कवनो व्यापक सांस्कृतिक आन्दोलन चलत होखे. अइसन आन्दोलन जवन ओकरा आत्मगौरव आ आत्मगरिमा के जमावत होखे…… याद करीं हमन के भक्ति आन्दोलन के शुरु वाला आध. ओहू बेरा शास्रीय कलाकार आ पंडित-कवियन का तरफ से ओकर विरोध भइल रहुवे. काहें कि साहित्य तुच्छ आ विद्रूप रहुवे…. चूंकि जनता खुदे साहित्य रचत बिया, एहसे लेखकन के बेशुमार भीड़ होखल स्वाभाविके बा, साथही इहो स्वाभाविक बा कि जनता के जनमावल सगरी साहित्य वास्तव में नीमन वाला ना होखे…… समय के कसौटी पर जवना लेखकन के साहित्य खरा उतरी उहे प्रतिभावान कहलइहें. बाकिर एकरा ला जरूरी नइखे कि सभका के लिखे दीहल जाव, ओहनो के ना जे पेशेवर साहित्यिक ना हउवें….. साहित्य में पेशेवर साहित्यिकन का चलते जिनिगी के विविधता उजागर ना हो पावे, जिनिगी के असली तजुर्बा सामने ना आ पावे आ ऊ जीवन मूल्य स्थापित ना हो पावे जवना ला आम आदमी लड़ाई करेला.’ (मार्क्सवादी साहित्य का सौन्दर्य पक्ष : पुस्तक ‘आखिर रचना क्यों’ में संकलित)\nमुक्तिबोध के एह विचारन के रउरा दलित साहित्य पर लगा के देखीं, तमाम आग्रह-दुराग्रह साफे लउके लागी आ इहो कि तब से अब ले के दलित साहित्य में का अउर कतना बदलाव आइल बा.\nहिन्दी के आदि कवि, बाल्मीकि के सूत्र वाक्य – ‘आह से उपजल होई ज्ञान’ के बाल्मीकि के दलित होखला का बावजूद आधुनिक दलित सौन्दर्यशास्त्र के परिभाषित करेवाला खारिज क दिहलें. आरोप ई कि ई सवर्ण समर्पित-समर्थित सोच हवे काहे कि ओह घरी दलित काव्य जइसन कवनो सोचावट गैरहाजिर रहुवे. आधुनिक दलित कविता ‘सामाजिक आर्थिक पाखण्ड से बोवल सामाजिक अउर आर्थिक गैरबराबरी के बलबूते एगो आदमी के दोसरका आदमी साथे अमानुषिक अपमान, अतार्किक अन्याय अउर जघन्य उत्पीड़न से उपजल आक्रोश, प्रतिकार आ प्रतिशोधजन्य भाव के बयान ह जवना में बस आह भरत अत्याचार झेले के सेतबांध टूटे के संकेत साफ बा आ व्यवस्था के चुनौती देत व्यवस्था परिवर्तन खातिर प्रतिगामी ताकतन के तिक्खर भर्त्सना-आलोचनो बा.’ (विक्रमा राम विप्लवी के लेख सदीनामा – 10, कलकत्ता).\nजाहिर बा कि दलित चिंतन के मुताबिक ‘वियोगी होखी पहिला कवि’ कहे वाला दलित कवि वाल्मीकि के ई सवर्ण माइण्ड सेट रहुवे. ‘दलित कविता एह अनुकूलन के खिलाफ ओही तरह खड़ा होखे के कोशिश करेले जवना तरह वर्ण अउर जाति के नाम पर कइल अत्याचारन के प्रतिरोध करेले.’ (पंकज गौतम : हिन्दी दलित कविता का समाजशास्त्र, सबके दावेदार, अंक 58)\nसाहित्य के मूल्य सार्वभौम होला आ नाहियो होला. वाल्मीकि के ‘आह’ कबीर के ‘हाय’ में बदलल आ आज ‘हुंह’ के हुंकार में जाहिर हो रहल बा. साहित्य मनई के संघर्ष-गान है, बाकिर तबहियों जब मनुष्य के परिभाषा में अउर मनुष्यता के परिसर में दलित-दमित, कमजोर, वंचित अउऱ मेहरारउवो आवत होखऽ सँ. सिरिफ वोट-अधिकार के बरोबरिए से ना, देश काल में मौजूद सगरी राजनैतिक, आर्थिक, सामाजिक स्वतंत्रता-सम्पन्नता अउर सम्मान के ऊ बराबर के हकदार होंखसु, जहवां अइसन नइखे ओहिजा साहित्य के सार्वभौम मूल्य लगातार सवालिया बनत रहेलें आ ओकर महत्त्व अशांत होखत जात दुनिया में ‘ओम शांति, शांति, शांति’ से अधिका कुछऊ ना होखे. वर्ग विभाजित समाज में एही गैर बराबरी का चलते साहित्य के दू गो धारा बहत रहल. मार्क्स के वर्ग विभाजित समाज के सोचावट में अम्बेडकर के जाति विभाजित समाज के सोचावट बड़हन तोड़फोड़ कइलसि आ शोषण का खिलाफ लड़ाई के बँवारा सोच के घुमा फिरा के मजगरे बनवलसि.\nसैकड़न बरीस से अनचिह्नाइल, अपरिभाषित रहल दलित संस्कृति अब सवर्ण संस्कृति के ओकरा आसन से हटावत समाज के लगभग मुख्य सांस्कृतिक चेतना बन गइल बा. साफ बा कि दलित संस्कृति के बतावे वाला साहित्यो मुख्यधारा बने का ओर बढ़ल जात बावे. बाकिर ई तबे संभव हो पाई जब दलित संस्कृति मध्यवर्गीय चेतना से आगा बढ़के वृहत् दलित समाज के चेतना बन जाव. अबहीं अपना पहिला डेग में चलत दलित आन्दोलन के ई दुसरका डेग होई. एकरा ला अबहियों अशिक्षित पड़ल दलित आम समाज में दलित काव्य-संस्कार के बोवाइल जरूरी बा. कुछ वइसने जइसन आम सवर्ण समाज में राम, रामायण आ गंगा ओकरा खून में बसल बा. भक्तिकाल में ई काम कवि लोग अध्यात्मिक जड़ता-गुलामी तूड़े में कइले रहुवे.\n‘आह’ से भलही मत उपजल होखे, बाकिर आधुनिक दलित साहित्य ‘शिकायत’ से जरूर उपजल बा. साल 1914 में हीरा डोम भोजपुरी में ‘अछूत के शिकायत’ कविता में कइले रहले. शिकायत से शुरू एह दलित साहित्य में आज प्रतिरोध बा, आक्रोश बा अउर संधर्ष बा आ सबले अधिका बा स्वाभिमान के तत्व. दलित साहित्य के अगिला डेग ‘आत्म मंथन’ वाला होई. दिशाहीन आक्रोश विध्वंसक होखेला. खुद अपनो ला. दलित साहित्य नक्सलवादी साहित्य वाला अन्त मत पा जाव, दुहराव, बासीपन अउर बड़बोलापन के शिकार होके अलगा थलगा मत पड़ जाव, एकरा ला ओकरा अपना भीतर के खीस, जायज खदबदात खीस के, प्रतिशोध भाव से बचावत प्रतिकार भाव में ले जाए के होई. साहित्य कवनो होखे, समाज बनावे के कवनो सैधांतिकी होखे, औकर आखिरी मकसद समरसता-समानता-स्वतंत्रते होले. दलित साहित्य के अगिला आत्मसंघर्ष ओकरा के समरसता के साहित्य बनावे के होखे के चाहीं. एह जरूरत आ अगिला डेग के सुगबुगाहट शुरूओ हो गइल बा. जाति के सोर पर खाड़ दलित विचार ला ओमप्रकाश बाल्मीकि के नइकी लाइन बा – ‘दलित लेखन में जातिवाद ला कवनो जगहा नइखे.’\nदलित साहित्य अगर अन्याय, उत्पीड़न, सामाजिक-आर्थिक गैर बराबरी से आजाद होखे के साहित्य ह त एकरा मुक्ति तबहिए मिल पाई जब ई अपना साथे-साथ गैर दलित साहित्यो के आजाद करा सके.\nनाम: देवेन्द्र आर्य\nपता: ए - 127, आवास विकास कालोनी\nशाहपुर, गोरखपुर – 273006\nमोबाइल: 09451565241 आ 09794840990\nअनुबाद: डॉ ओम प्रकाश सिंह\nअंक - 53 ( 10 नवम्बर 2015)


भोजपुरिया ‘सिंघम’ बनल बाड़ें पवन सिंह | CinemaBhojpuri.in\nJuly 28, 2012 - कलाकार, फिल्म\n- Tagged: पवन सिंह, राखेला शान भोजपुरिया जवान\t- 1 comment\tपवन सिंह भोजपुरी फिल्म ‘राखेला शान भोजपुरिया जवान’ में सिंघम स्टाईल एक्शन करत नज़र अइहें, एह फिलिम के फर्स्ट लुक देखेवालन के कहना बा कि पवन सिंह एह गेटअपन में ‘सिंघम’ के अजय देवगन लागत बाड़न, ‘राखेला शान भोजपुरिया जवान’ खातिर पवन सिंह आपन गेटअपो बदल लिहले बाड़न. एह फिल्म में एसपी के किरदार करत पवन सिंह से दुश्मनन के रुह काँप उठत बा.\nमिलत जुलतकवनो इमेज में ना बन्हाइल चाही – पवन सिंह (4)राखेला शान भोजपुरिया जवान के शूटिंग १५ मई से होखी (4)२५ फरवरी से रिलीज हो रहल बा तू जान हऊ हमार (3)सिनेमा भोजपुरी के टाईगर हउवें पवन सिंह (3)पवन सिंह-अंजना सिंह क जोड़ी ‘लावारिस’ में (3)To the official site of Related Posts via Taxonomies.\tOne thought on “भोजपुरिया ‘सिंघम’ बनल बाड़ें पवन सिंह”\tgovinda (actor) March 2, 2013 at 4:45 pm\tbhagvan kare ki ajay devagan ke sath kam kari


मतदाता बनल अन्नदाता करे खुदकुशी – Anjoria\nभारत गांवन के देश ह. फौज के जवानन के जतना इज्जत होला ओतने गांव में अन्न उपजाए वाला किसानो के इज्जत दीहल जाला. एही चलते लाल बहादुर शास्त्री नारा दिहले रहनी ‘जय जवान , जय किसान!’ इहे ना जवान आ किसान के तुलना करत पेशा से सख्त पुलिस अफसर बाकिर दिल से बहुते कोमल कवि आ गायक मृत्युंजय कुमार सिंह लिखलन :\nतोहरो बलम कप्तान सुनs सजनी.\nहमरो बलमुआ किसान, हो सजनी.\nतोहरो बलमुआ के मथवा पs टोपिया\nकरेले ऊ खूनवा के दान\nत हमरो बलमुआ के माथे रे पगड़िया\nकरे ले ऊ अनवा के दान, सुन सजनी.\nएह मरम छुए वाला गीत में जवन सामाजिक सामंजस्य लउकत बा तवन अब खतम होखत जात बा, भा कहीं त खतम हो चुकल बा. अब सियासत एह अन्नदाता के मतदाता बना दिहलस आ ओकरा से वोट ले के ओकरा से अन्न छीनला का बाद ओकर करजा माफ करा के आपन खुद के जय-घोष करावे वाला नेता लोग का अब कुछ आदमियत देखाई?\nकिसान के आत्म हत्या हमहन के संवेदना के मौत देखावत बा. सूखा, फाटल, उजड़ल, खेतन के कवनो अनजान कोना में मर जाए वाला ओह किसान के पीड़ा से राष्ट्र अनजाने रह जाला. ओकरा खाली बरतनन में अनाज नइखे. कचराइल डिब्बन में दाना नइखे, फटही कुर्ता में पइसा नइखे. ऊ करी त का ?\nदेश के राजधानी का बीच में बदलाव ले आवे के दावा करे वाली सरकार के बोलावल सभा में एगो किसान के खुदकुशी के ‘सीन’ चाहे जतना कानूनी आ सियासी पहलु के दरवाजा खोल देव बाकिर एकर सबले बड़हन बात ई बा कि अब ले जवना किसानन के इस्तेमाल सरकार करत आइल बाड़ी सँ ओहनी के ढेर दूर ले चहेटत जाई ई सगरी फाँसी खुदकुशी.\nकिसानन के आमदनी के सोता राजनेतवन के बनावल नीति सोख लिहलस आ अब किसान अलचार बा. दिल्ली मे जवन आत्महत्या भइल तवन एही मजबूरी के देखावत बा. ऊ जीवन से मुँह फेरे के कोशिश बन गइल. ऊ देखा दिहलसि आ हजारन किसानन के जियते जता गइल कि जेही ओहनी के बटोर के जोड़े के जतन करत बा सभे ओह लोग के तूड़े के फेरा में बा. किसान जुट जइहें त खेतन में पसीना बहा के सोना निकाल दीहें. रैलियन में का करे जइहें ?\nदिल्ली में एगो किसान सोझा मरत रहुवे आ दिल्ली के मुख्यमंत्री भाषण देत रहलन. बाद में संसद में मचल शोरशराबो ओह लोग ला मौका बन गइल.\nमृत्युंजय अपना धुन में गावेलें –\nतोहरो बलमुआ के छाती प के तगमा में\nचमकेला देसवा के सान.\nत हमरो बलमुआ के गेहूँआ के बलिया में\nदमकेला धरती के जान, सुनs सजनी.\nबाकिर सुनत के बा? जेकरा सुने के बा ऊ त मौका खोजे का फेर में बा. ओह दिन रात के जेही खबर सुनल ओकरा भरोसा ना भइल कि हर नेता, हर गोल के नेता किसान खुदकुशी काहे करत बाड़े का नाम पर एक दोसरा पर अछरंग लगावे में डूबल बाड़े.\nजंतर मंतर पर हजारन का भीड़ का सोझा फेंड़ से लटक के खुदकुशी कर लेबे वाला राजस्थानी किसान गजेंद्र सिंह के मौत अपना पाछे कई सवालो छोड़ गइल. ई सवाल जहाँ एक ओर आम आदमी पार्टी आ ओकरा नेतालोग के रवैया लेके बा त दोसरा तरफ पुलिस प्रशासन आ व्यवस्था संम्हारत लोग आ अगल-बगल मौजूद लोगो के सवालन के घेरा में घेरत बा.\nसबले बड़ सवाल त इहे बा कि कि जब गजेंद्र फांसी लगावत रहलन तब केहु उनका के रोकल काहे ना? अइसन कइसे हो गइल कि हजारों लोग का भीड़ का बीच फेंड़ पर चढ़ल एगो मनई खुदकुशी कर लिहलसि आ करीब 15-20 मिनट ले केहु ओह पर धियाने ना दीहल. कहल जाला कि, अपनन के मरला पर जानवरो दुखी हो जाले बाकिर ई सब कवना जाति के जानवर हउवें? जय जवान जय किसान के देश हमेशा याद राखी. जवना राष्ट्र के किसान हताश हो जाई ओहिजा के हरर तरक्की बिखरत परिवारन के कचार के होखी.\n(2 मई 2015)\nPrevious Post: हटे देश बपौती तहरे\nNext Post: दू गो गजल ऋतुराज के


ansari shabbir ahmed's Page - JaiBhojpuri.com\nansari shabbir ahmed\nBlog PostsDiscussionsEventsGroupsPhotosPhoto AlbumsVideos ansari shabbir ahmed's Likes Ansari shabbir ahmed's Friends\nView All ansari shabbir ahmed's Page\nRajeev Mishra "राजीव भोजपुरिया" leftacomment for ansari shabbir ahmed"भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा !"Oct 27, 2011शशि कुमार सिंह (SHASHI) leftacomment for ansari shabbir ahmed"प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nआ संगे-संगे भोजपुरिया स्वाभिमान सम्मेलन-२ - ०३/१२ २०११ मे आवे के नेवता बाटेप्रोग्राम के बारे मे जान्कारी नीचे बाल दुनो लिंक प दिहल गैईल बा....आशा बा ०३/१२ २०११ के सिवान मे भेट…"Oct 27, 2011Ashutosh Ranjan leftacomment for ansari shabbir ahmed"जनमदिन के बहुत बहुत बधाई आ ढेर सारी शुभकामना..."Oct 27, 2010Admin leftacomment for ansari shabbir ahmed"शब्बीर अहमद जी, जयभोजपुरी डॉट कॉम पर राउर स्वागत बा..."Aug 6, 2009ansari shabbir ahmed is nowamember of JaiBhojpuri.comAug 6, 2009 Welcome Them! RSS\nAt 2:45pm on October 27, 2011, Rajeev Mishra "राजीव भोजपुरिया" said… भाई जी , रउवा के जन्म दिवस के हार्दिक बधाई , ईश्वर से प्रार्थना बा राउर दामन हमेशा खुशियों से भरल रहो , कामयाबी राउर गोड़ चूमे इहे शुभकामना बा ! At 9:30am on October 27, 2011, शशि कुमार सिंह (SHASHI) said… प्रणाम आ जय भोजपुरीबहुत बहुत बधाई आ शुभकामना रउवा जनमदिन पे ।\nAt 9:50am on October 27, 2010, Ashutosh Ranjan said… जनमदिन के बहुत बहुत बधाई आ ढेर सारी शुभकामना... At 10:54pm on August 6, 2009, Admin said… शब्बीर अहमद जी, जयभोजपुरी डॉट कॉम पर राउर स्वागत बा... No comments yet!


हैट्रिक का तइयारी में विराज भट्ट – Anjoria\nहैट्रिक का तइयारी में विराज भट्ट\nSeptember 12, 2013 Editor फिल्म, मनोरंजन 0\nभोजपुरी एक्शन स्टार विराज भट्ट हैट्रिक के तइयारी में बाड़न. उनुकर दू गो फिलिम, ‘तू ही तो मेरी जान है राधा’ आ ‘पंचायत’, पिछला दिने बिहार में कमाल कर देखवली सँ. आ अब विराज भट्ट के तिसरकी फिलिम ‘कसम वर्दी के’ 20 सितम्बर के बिहार में रिलीज होखे जात बा. ‘तू ही तो मेरी जान है राधा’ फिलिम एही हफ्ता मुंबईओ में रिलीज होखे वाली बा.\nअपना पिछला दुनु फिलिम के सफलता से उत्साहित विराज भट्ट अपना आवेवाली फिलिम ‘कसम वर्दी के’ लेके बहुते उत्साहित बाड़े. कहतारें कि निर्देशक दिनेश यादव कमाल के फिलिम बनवले बाड़ें. एहमें विराज के नया लुक देखे के मिली. नायिका बाड़ी मोनालिसा. साथी कलाकारन में मदन मोहन, संजय पांडेय, अवधेश मिश्रा, अयाज खान, आनंद मोहन, मनोज टाईगर, प्रकाश जैस, प्रिया शर्मा, रत्नेश वर्णवाल, तेज यादव, आ किरन यादव के नाम बा. साथही सीमा सिंह, सम्भावना सेठ आ ग्लोरी के तीन गो आईटम नम्बर बा.\nजुगाड़ पर फिलिम बनेली सँ आ जुगाड़ी निर्देशक बन जालें – राजेश पाण्डे\nबच्चू पाण्डेय के महूरत धूमधाम से भइल.


भोजपुरी विशेष: गांव के गंवइपन कहीं हेरा ना जाव | ayodhya – News in Hindi | Dainik Bhaskar News\nHome उत्तर प्रदेश भोजपुरी विशेष: गांव के गंवइपन कहीं हेरा ना जाव | ayodhya –...\nभोजपुरी विशेष: गांव के गंवइपन कहीं हेरा ना जाव | ayodhya – News in Hindi\nहमरा आजो इयाद बा, जवना बेरा हम पढ़े खातिर बहरी जात रहनी ओह बेरा हमरा साथे गुल्ली डंडा खेले वाला संघतिया लोग आपन पेटी-बक्सा लेके कमाए खातिर सूरत-लुधियाना के ओर आपन डेग बढ़ा देले रहे. पिछला 20 बरिस में ऊ लोग जहां गइल ओहिजा एक तड़े से बसिए गइल. गांव से शादी-बियाह क के अपना मेहरारूओ के अपना संगही ले गइल. कहे के मतलब ई बा कि इलोग आपन घर गृहस्थी शहर के आगोस में बसा लिहल. शहर दुत्करबो कइलस आ पुचकरबो कइलस. दुधिया रौशनी में नहाइल शहर के चमक-दमक में ई लोग अइसन अझूराइल कि गांव के गंवईपन के, शहर अजगर नियन निगल लेलस. गांव से दूर शहर के चकाचौंध में चौंधिआइल एह लोग के जिनगी असंगठित क्षेत्र के भट्टी में जरे-मरे वाला रहल बा. बाकिर शहर में रहे के लालसा आ गांव के अभाव के प्रभाव के कारण ई लोग गांवे ठीक से कबो ना लौट पावल.भोजपुरी स्पेशल- गायक बन गइले नायक, भोजपुरी सिनेमा अपना समाजे से कटि गइल\nएही बीच में कोरोना के दौर शुरू भइल. गांव-घर छोड़ के शहर में आइल गंवई लोग अब शहर छोड़ के गांव के ओर भागल. जिनगी से बड़ कवनो चीज थोड़ही नू होला. जिनगी बाची त खेती-बारी क के जिनगी चला लिहल जाई. इहे सोच लेके लाखन लोग अपना माटी के ओर लौटे प मजबूर भइल. शहर में उहे लोग रूकल जेकर आमदनी 25 हजार रुपिया महीना के ऊपर रहे. बाकिर 10-25 हजार कमाए वाला लोग कोरोना के बंदी में शहर खातिर भार बन गइल रहन. एह से एह लोगन के भगावे खातिर कहीं कहीं त सरकारों सक्रिय दिखल. खैर, मजबूरी के नाम महात्मा गांधी जपत लोग अपना-अपना पुरान ठिहा की ओर लौट चलले….


रवि किशन के अनोखा रिकोर्ड – Anjoria\nरवि किशन के अनोखा रिकोर्ड\nदिसम्बर 1, 2010 भोजपुरी सिनेमा, रविकिशन\nभोजपुरी सिनेमा के सदाबहार सुपर स्टार रवि किशन का नामे एगो अनोखा रिकोर्ड जुड़ गइल बा आ ई रिकोर्ड हऽ एक समय में सबले बेसी भाषा आ संख्या के फिल्म. एह भोजपुरिया सितारे का लगे एह दिने दस-बीसे ना कुल ३२ फिल्म बाड़ी सँ जवना में भोजपुरी, हिंदी, अंग्रेजी, तमिल, तेलगु, बंगला, आ मराठी के फिलिम शामिल बाड़ी सँ. साल २००९ में रवि किशन के कुल १२ गो फिल्म रिलीज़ भइल रहीं सँ. एह सला अबले नौ गो फिल्म रिलीज़ हो चुकल बा. उनुकर आवे वाली फिल्मन में जीतेश दुबे के “मार देब गोली केहू ना बोली”, किरण कान्त वर्मा के “देवदास”, हेर्री फर्नांडिस के “रामपुर के लक्ष्मण”, आनंद गहतराज के “खेला”, जीतेशे दुबे के “पिंडदान”, सत्यनारायण फिल्म्स के “धुरंधर”, सुशील उपाध्याय के “धर्मा”, लेखक से निर्देशक बनल संतोष मिश्रा के “कइसन पियवा के चरित्तर बा”, हैरी फर्नांडिस के “संतान” आ “सौगात”, आलोक कुमार के “गंगा जमुना सरस्वती”, डॉ. सुनील कुमार के “मल्लयुद्ध”, सुनील प्रसाद के एगो अनाम फिल्म, रवि किशन प्रोडक्शन आ रमा देवी प्रोडक्शन के “शूटर शुक्ला”, “छपरा के प्रेम कहानी”, दुर्गा प्रसाद के “एलाने जंग”, पन फिल्म्स के दू गो अनाम फिल्म वगैरह शामिल बाड़ी सँ.\nएकरा अलावा रवि किशन शंकर निखालजे के मराठी फिल्म “अशी ही हेरा फेरी”, दक्षिण के सुपर स्टार राम चरण आ सूर्या के साथे दू गो अलग अलग फिल्म, आ बंगाल के एगो निर्माता के बंगला- भोजपुरी में बने वाली एगो अनाम फिल्मो शामिल बा. जहां तक हिंदी फिल्मन के बात बा रवि किशन सैफ अली खान के होम प्रोडक्शन “एजेंट विनोद”, राज कुमार संतोषी के “पॉवर”, डॉ.चन्द्र प्रकाश द्विवेदी के “अस्सी काशी”, अमेरिकन कंपनी पन फिल्म्स के अंग्रेजी-हिंदी फिल्म “अघोरी – मेन फ्रॉम बनारस”, एगो दोसरा निर्माता के “चितकबरे” आदि शामिल बाड़ी सँ. रवि किशन के कहना बा कि उनुकर हमेशा से कोशिश रहेला कि भोजपुरी के कवनो निर्माता निर्देशक के निराश ना कर करीं.\nViraj Bhatt hasalong waiting list of films


डोक नदी से महानंदा तक कारगर रहल डॉल्फिन के रेस्क्यू-dolphin rescued in Bihar | bihar - News in Hindi - हिंदी न्यूज़, समाचार, लेटेस्ट-ब्रेकिंग न्यूज़ इन हिंदी\nUpdated: December 17, 2018, 7:49 PM IST\nडॉल्फिन (न्यूज18 फोटो)\nफॉरेस्ट के रेज ऑफिसर यूएन दूबे के मुताबिक इ देश के तीसरा सफल डाल्फिन-रेसक्यू रहल बा.\nबिहार के किशनगंज जिला में आज देश के तीसरा डॉल्फिन-रेसक्यू सोलहो आना कारगर रहल. एह डॉल्फिन-रेसक्यू के तहत किशनगंज जिला के डोक नदी में कोल्थाघाट के पास कम पानी में पिछला कई दिन से दिक्कत महसूस कर रहल एगो डॉल्फिन के सुरक्षित ढंग से वन विभाग और जिला प्रशासन के टीम द्वारा पूरा पानी वाली नदी महानंदा में ले जाइल गइल.\nपिछले कई दिन कोल्थाघाट के लोग एह डॉल्फिन के कम पानी में परेशान देख रहल रहे जेकरा बाद वन विभाग के लोग एहजा आके डॉल्फिन के निगरानी में ले लेले रहे. आज डीएफओ और एसडीपीओ किशनगंज के निगरानी में एह डॉल्फिन के कम जलस्तर वाला डोक नदी से बड़ी सुरक्षा के साथ बेहतर जलस्तर वाला महानंदा नदी में ले जाइल गइल.\nफॉरेस्ट के रेज ऑफिसर यूएन दूबे के मुताबिक इ देश के तीसरा सफल डॉल्फिन-रेसक्यू रहल बा. एकड़ा से पहले 2012 में किशनगंज में ही एक दूसरा नदी से दुगो डॉल्फिन के सुरक्षित रेसक्यू से महानंदा में छोडल गइल रहे. ओह से पहले पश्चिम बंगाल के एक नदी से भी डॉल्फिन रेस्क्यू के फस्ट हिस्ट्री बा.\nडॉल्फिन बिहार के नदियन के एक सुरक्षित जीव के रुप में संरक्षित कइल जाली. आज एह डाल्फिन के खुशहाल जिनगीभर पानी में जिये के जोगाड़ करके वन विभाग के कर्मचारी काफी खुश बाडे औउर एह रेस्क्यू के सोलहो आना सफल बनावे में लागल कोल्थाघाट गांव के लोग भी उनको से भी जादे खुश बाड़े. रेस्क्यू के टाइम में लोगल के काफी भीड लागल रहे.\nFirst published: December 17, 2018, 7:14 PM IST


बनचरी : भोजपुरी में कालजयी उपन्यास – Anjoria\nदुर्गम बन पहाड़न का ऊँच-खाल में जिए वाला आदिवासी समाज के सहजता, खुलापन आ बेलाग बेवहार के गँवारू, जंगलीपना भा असभ्यता मानेवाला सभ्य-शिक्षित समृद्ध समाज ओहके शुरुवे से बरोबरी के दरजा ना दिहलस. समय परला पर ओकर उपयोग जरूर कइलस.\nखुद क उपजावल असंगति आ अन्तर्विरोध क शिकार सभ्य शिक्षित कहाए वाला ई समाज अपना सुविधा-स्वारथ का मोताबिक धर्म-अधर्म, नैतिक-अनैतिक आ पाप-पुण्य के व्याख्या क लिहलस. दोसरा ओर नैसर्गिक स्रोत से जुड़ल असभ्य बनचर कहाए वाला लोग अपना सोझबक सचाई, प्रेम, समर्पन, त्याग आ बलिदान से मानवी संबंधन के गरिमा पराकाष्ठा ले चहुँपवलस.\n‘बनचरी’ पौराणिक कथासूत से बिनल, भोजपुरी के अइसन क्लासिक उपन्यास बा; जवन यशस्वी कवि-कथाकार डा॰ अशोक द्विवेदी के प्रसंगजोग चित्रमय-भाषा आ कविता जस कहनई का चलते समय-सन्दर्भ आ कालखण्ड के जियतार उरेहत वैचारिक भाव-भूमि पर पहुँचावत बा. ‘लोक’ से ‘लोकोत्तर’ बनत ‘बनचरी’ नारी के प्रणय, सामरथ, संघर्ष, तप आ बलिदान के अइसने जियत गाथा ह. इहाँ कथाकार पढ़ल-सुनल से पार आ परे जाइ के कुछ अनसुलझल-अझुराइल सवालन के जवाब खोजत मिल जाई.\nभोजपुरी उपन्यासन के इतिहास में ‘बनचरी’ कालजयी आ मील के पत्थर बन के उभरी, एकर पूरा भरोसा बा. ‘भोजपुरिका’ ला ई गर्व आ गौरव के बात बा कि उपन्यास ‘बनचरी’ के ओकरा प्रकाशनो से पहिले धारावाहिक रूप से प्रकाशित करे के मौका मिल गइल बा. लीं, रउरो सभे एह उपन्यास के आनन्द लीं.\nOne thought on “बनचरी : भोजपुरी में कालजयी उपन्यास”\nजनवरी 25, 2015 को 9:20 अपराह्न पर


जल्दिए रिलीज होखी ‘दामाद चाही फ़ोकट में’ | CinemaBhojpuri.in\nJune 22, 2012 - इण्डस्ट्री न्यूज, फिल्म\n- Tagged: दामाद चाहीं फोकट में\t- no comments\tदामाद चाहीं फोकट में के पोस्टरइन्डस सिने प्रोडक्सन प्रा० लि० का बैनर तले बनल ‘दामाद चाही फ़ोकट में’ के बिहार में जल्दिए रिलीज कइल जाई. एह फिल्म में दहेज जइसन सामाजिक अभिशाप पर चोट कइल गइल बा आ सन्देश दिहल गइल बा कि ‘जिनिगी में रुपिया पइसा के बहुते महत्व होला बाकिर इहे सबकुछ ना होखे आ धन- दौलते जिनिगी ना ह.”\nमिलत जुलतविनय आनंद के ‘दामाद चाही फोकट में’ 29 मार्च से मुंबई में (3)एगो अउरी बगावत क आग लहकल मुहूर्त भइल एक और बग़ावत की आग के (2)जल्दिए रिलीज होखी ‘दामाद चाही फ़ोकट में’ (2)‘मर्द’ ला दुबारा गवलें मोहम्मद अज़ीज़ छब्बीस साल बाद (2)भोजपुरियन पर दिल कुर्बान करे अइली मोहिनी (2)To the official site of Related Posts via Taxonomies.\tLeaveaReply Cancel reply


साहेबजी सोमालिया अब एगो ब्राण्ड हो गईल बा, गब्बर सिहं लेखा. अदन का खाड़ी से पचास पचास किलोमीटर दूर जब कवनो जहाज निकलेला त कैप्टन जहाज ड्राइवर से कहे ला, निकल ले बे, पांच सौ के स्पीड पे, नाहीँ त सोमालिया के डाकू आ जाई.\nसाँचहूं जवन इंटरनेशनल कवरेज बुश का हिस्सा में जात रहुवे, अब सोमालिया का डकैतन का हिस्सा में जाये लागल बा. सोचत बानी काहे ना सोमालिया का राजदूतावास में जा के अरज करीं कि सोमालिया डाकू टूरिज्म पैकेज चलावे. टूरिस्टन के ओह जगहा ले जाईल जहवाँ सोमालिया के डाकू डकैती डालेलन सन. छोटको बोट में कवनो खोट ना रही, बस डकैती होखे के गारण्टी रहे के चाहीं. बड़को शिप त धराइये जाले सन.\nखैर मसला ई बा कि चिंता आ चिंतन के विषय ई बा कि सोमालिया में आखिर अतना समुद्री डाकू आ कहाँ से गईलन स. हमरा त बुझात बा कि सोमालिया के डाकू ब्राण्ड भँजावे खातिर कुछ दोसरो लोग अपना के सोमालिया के डाकू बतलावे लागल बा. अतना जहाज लुटात बाड़ी सन कि सोमालिया जईसन छोटहन देश के सगरी डाकू मिलियो के ना लूट पईहें. कतनो ओवर टाइम कर ल सन. करामात केहू दोसरे के बा. आ एह लपेटा में सोमालिया डाकू ब्राण्ड बन गईल बा.\nसोमालिया के दू गो बंदन से एने भेंट भईल. ऊ परिचय दिहलें कि प्रोफेसर हउवन जा. एने के बंदा लोग भेंट करे से नकार दिहल. सोमालिया के भईलऽ आ डाकू ना भईलऽ त मिलला से फायदा का ? ई त कुछ वइसने हो गईल कि नेता बस्ती के भईलन आ तबहियों शरीफ हो गईलन. से भेंट कईला से फायदा का.\nकुछ दिन में अब ई होखी कि लोकल फिरौतीबाज कहे लगीहें सन कि हम सोमालिया के फिरौतीबाज हईं, चुपचाप हतना करोड़ रुपया होह जगहा पर राख आवऽ. सोमालिया डाकू ब्राण्ड का सम्मान में बंदा बगैर चूं चपड़ कईले रकम राख आई. ब्राण्ड इमेज आउरि होला का जी.\nसोमालिया तूँ त ग्रेट हउव जी. नाकी देशन में फिरोतीबाज होलन, बाकिर सोमालिया में त फिरौतीबाजन का लगे पूरा देशे बा.\nखैर मसला ई बा कि आखिर सोमालिया डकैतन का रूप में काम के कर रहल बा. हमरा त सुबहा बा कि एने बहुते टेलीकाम मोबाइल प्लान बेंचे वाला सोमालिया जा के डाकू हो लिहल बाड़न सन. एहिजा त मंदी आ गईल बा. तरह तरह के टेरिफ प्लान बेंचे में दिक्कत आ रहल बा. ओहिजा समुन्दर में सुभहिता बा. कहाँ ठेलत फिरऽ एक ह एक गो प्लान, ओहिजा सोझे एगो जहाजे ठेल के ले जा. ना त ईहवाँ टेरिफ प्लान खरीदे वालन का बस में कुछ बा, ना ओहिजा जहाज वालन का हाथ में.\nभा हो ना हो, सोमालिया के डाकू का वेश में ऊ सभ चलि गईल बाड़न सन जवन पहिले एहिजा बतलावत रहलन स कि युकिलिप्टस उगावऽ आ हतना साल में हतना रकम पावऽ. एहिजा वाला त धरपकड़ कर लेबेलन स कि ले आवऽ वापिस रकम. सोमालिया का समुन्दर में सुभीता बा.\nचलऽतानी हमहूं सोमालिया के डाकूवन के फ्रेचाइजी ले लेत बानी, कवनो धंधा में आगा चल के कामे आ जाई.\nपाटिल जी का सम्मान में\nई व्यंग्य ना हऽ.\nआजु सिरिफ आ सिरिफ मौन बा, महान हास्यकार शिवराज पाटिल जी का सम्मान में.\nपहिले आतंकवाद का मुकाबिला खातिर ऊ जे बलत रहलन ओह पर हँसी आवत रहुवे, फेर ऊ अपनहीं हास्यास्पद हो गईलन. आ अब त शर्मनाक हो गईल बाड़न. सगरी हास्यकारन के ओकनी का धंधा से बहरियावे में लागल पाटिल जी का सम्मान में आजु कुछवु ना.\nउनुका सम्मान में प्लीज पांच मिनट के मौन राखीं.


दण्ड भूमि – Anjoria\nनवम्बर 24, 2013 दण्ड भूमि\nआर्या म्यूजिक अपना विराज भट्ट स्टारर भोजपुरी फ़िलिम दंड भूमि के पहिला झलक देखवलसि.\nएकर ऑडियो-विडियो अधिकार आर्या म्यूजिक (यूनिट ऑफ़ सासपियो ग्रुप) खरीदले बिया आ सैटेलाइट अधिकार श्रीदुर्गा ट्रेडिंग (यूनिट ऑफ़ सासपियो ग्रुप).\nनिर्माता – रवि कुमार\nनिर्देशक – वी के गुप्ता\nकथा-पटकथा – अखिलेश बेदर्दी\nगीतकार – अरशद अली वारसी\nसंगीतकार – उत्तम सिंह\nकार्यकारी निर्माता – ओम प्रकाश जोशी\nछायांकन – ध्रुव त्यागी\nमारधाड़ – प्रदीप खडके\nनृत्य निर्देशन – रौनक रौत\nकेद्रीय भूमिका में विराज भट्ट, तनुश्री, प्रिया शर्मा, मुश्ताक खान, बृजेश त्रिपाठी, संजय वर्मा आ दीपक भाटिया.


शूटिंग का दौरान घवाहिल हो गइली कल्पना शाह – Anjoria\nभोजपुरी अभिनेत्री कल्पना शाह पिछला दिने रामपुर में हो रहल भोजपुरी फिल्म “हमरा नावे जिला हिलेला” के शूटिंग का दौरान घवाहिल हो गइली. चोट लगला का बाद कल्पना शाह के अस्पताल ले जाये के पड़ल जहाँ डाक्टर उनुका के एक हफ्ता आराम करे के सलाह दिहले. बाकिर अपना काम का प्रति समर्पित कल्पना शाह दर्द आ चले में दिक्कत का बावजूद आपन शूटिंग जारी रखली. अलका राय के बनावल एह फिल्म के निर्देशन रवि सिन्हा करत बाड़े. फिल्म के मुख्य कलाकारन में विनय आनन्द, कल्पना शाह, अवधेश मिश्रा, सुनील तिवारि, दिव्य ा द्विवेदी, कोमल ढिल्लन वगैरह के नाम शामिल बा. गीत श्याम देहाती के, संगीत राजेश रजनीश के, नृत्य रेड्डी के, फाइट सतीश रेड्डी के आ छायांकन शक्ति सोनी के बा.


किताबि आ पत्रिका के परिचय – 8 – Anjoria\nपुस्तक चर्चा साहित्य\nकिताबि आ पत्रिका के परिचय – 8\nजनवरी 9, 2017 डॉ. जयकांत सिंह, मातृभाषाई अस्मिता बोध\nमातृभाषाई अस्मिता बोध\n“मातृभाषाई अस्मिता बोध” डॉ. जयकांत सिंह के भोजपुरी मातृभाषा चिंतन पर एगो प्रबंधात्मक पुस्तक बिया, जवना के प्रकाशन सन् 2016 में राजर्षि प्रकाशन, मुजफ्फरपुर – 842001 (बिहार) से भइल बा. एकर कीमत 51 रुपया बाटे.\nई किताब तीन भाग में बिया।\n2.मातृभाषा शिक्षा के औचित्य\n3.मातृभाषाई अस्मिता बोध\nलेखक मानऽता कि “हमरो मातृभाषा भोजपुरी महान भारतवर्ष का तद्भव संस्कृति के परिचायक अति प्राचीन लोक बेवहार के भाषा ह, जेकरा पाले लोक-शिष्ट साहित्य के अकूत भंडार बा. हमहूँ अपना मातृभाषा के उत्थान-पहचान खातिर संघर्ष करत रहींले आ हर भोजपुरीभाषी अथवा प्रेमी जन के भीतर उहे भाव-लगाव पैदा करे के उतजोग में लागल रहींले. ओही भाव-मनोभाव के शब्दाभिव्यक्ति बिया ई पुस्तक मातृभाषाई अस्मिताबोध.”\n(“मातृभाषाई अस्मिता बोध” से)\nआशा ना बिश्वास कइल जा सकऽता कि एकराके पाठक वर्ग आ खास करके शोधार्थी समुदाय जरूर पसन्न करी.


बिहार में आंधी-पानी से छह लोग के मौत , मृत्यु पर CM नीतीश जतवले शोक, मृतक लोग के आश्रित के मिली चार-चार लाख रुपया के अनुदान | Bhojpuriya Byar\nHome गाँव जवार बिहार में आंधी-पानी से छह लोग के मौत , मृत्यु पर CM नीतीश जतवले शोक, मृतक लोग के आश्रित के मिली चार-चार लाख रुपया के अनुदान\nबिहार में आंधी-पानी से छह लोग के मौत , मृत्यु पर CM नीतीश जतवले शोक, मृतक लोग के आश्रित के मिली चार-चार लाख रुपया के अनुदान\nशैलेश कुमार पाण्डेयApr 22, 2020गाँव जवार0\nपटना : वज्रपात औरी आंधी-पानी से दरभंगा में दु , मुजफ्फरपुर में एक, शिवहर में एक, खगड़िया में एक व कटिहार में एक व्यक्ति के मृत्यु पर मुख्यमंत्री नीतीश कुमार गहरी शोक संवेदना व्यक्त कइले बाड़े . मुख्यमंत्री कहले कि आपदा के ऐह घड़ी में उ प्रभावित परिवारों के साथ बाड़े . मुख्यमंत्री मृतक लोग के आश्रित लोग के तत्काल चार-चार लाख रुपया अनुग्रह अनुदान देबे के निर्देश देहले बाड़े .\nरउरा लोग के बता दिहल जाव कि उत्तर बिहार समेत बिहार के कईगो जिला में आइल आंधी-पानी से गेहूं, मक्का समेत अन्य फसल के काफी नुकसान भइल बा . उत्तर बिहार के दरभंगा, समस्तीपुर, पूर्वी चंपारण, पश्चिमी चंपारण, मुजफ्फरपुर, शिवहर, खगड़िया, मधुबनी, गोपालगंज, वैशाली, सुपौल, सहरसा, कटिहार आदि जिला में किसान लोग के काफी क्षति उठावे पड़ल बा . एहिमे आम औरी लीची के साथ-साथ गेहूं के फसल पर बुरा असर पड़ल बा . ऐह आंधी पानी में सैकड़ों घर के छप्पर उड़ गइल बा . जबकि कईगो इलाका में पेड़ गिर गइल बा . साथ ही कईगो लोग ठनका के चपेट में आ गइल बा . हादसा में मुजफ्फरपुर, दरभंगा, शिवहर, खगड़िया औरी कटिहार में लोग के मौत हो गइल .\nPrevious PostSDO के निलंबन का BASA ने किया विरोध , संघ ने मुजफ्फरपुर के DM पर की करवाई की मांग Next Postबिहार में 10 औरी मिलले कोरोना पॉजिटिव, कुल संख्या पहुँचल 136


सियासत में सेना के मत लभेरीं – Anjoria\nसियासत में सेना के मत लभेरीं\nJan 20, 2013 पाण्डेय हरिराम, भारत पाकिस्तान संबंध\nनियंत्रण रेखा पार कर के पाकिस्तानी सेना के घुसला के आ दू गो भारतीय सैनिकन के मार डाले आ एगो के मूड़ी काट ले जाए के घटना पर पिछला 14 जनवरी के सेनाध्यक्ष विक्रम सिंह प्रेस क सोझा जइसन जोशीला भाषण दिहलन, ओकरा के देखत मन में एगो सवाल उठल कि साल एगारहो में त अइसने घटना भइल रहे बाकि ओह समय ना त सरकार ना विपक्षे में अतना जोश-ओ-खरोश लउकल रहल. एह बेरि अइसन का हो गइल?\nतब एह बात के बहुते दबा के राखल गइल रहल, आ घटना ले के जनता में कवनो बड़हन खीसि ना रहे आ ना ही दुनु देश के बतियावल बन्द भइल रहल. पिछला 8 जनवरी के कुछ पाकिस्तानी फौजी नियंत्रण रेखा पार कर के घुस अइलें आ दू गो भारतीय सैनिकन के घेर के मार डलले आ एगो के मूड़ी काट ले गइले. एह खबर के जम के प्रचारित कइल गइल. टी वी चैनलन पर मुबाहसा भइल आ सेनाध्यक्षो लोग जोशीला भाषण दिहल. जनता में रोष भड़कावे के सगरी कोशिश भइल. भाजपा संग कुछ अउरिओ विरोधी दल अपना फायदा ला बाकायदा आंदोलन कइले आ जन-भावना भड़कावे क प्रयास कइले.\nसवाल उठऽता कि 2011 आ 2013 के एह घटनन में का फरक बा? एगो फरक त साफे लउकत बा कि तब चुनाव दूर रहल आ अबकी 2013 में बहुते नजदीक बा. राजनीतिक गोलन के मानना बा कि जनता में भावुकता पसार के वोट बटोरल जा सकेला. सबसे पहिले भाजपा नारा लगावल शुरू कइलसि. ओकर माँग, सबसे लोकप्रिय माँग, रहल कि पाकिस्तान के कड़ेर जवाब दिहल जाव, एहमें इहो शामिल रहे कि ओकरा से बतियावल बन्द कर दिहल जाव. बहुते रिटायर्ड फौजी आ सिविल अफसरो टी वी चैनलन के पसारल उत्तेजना में शामिल हो गइलें. जे ना शामिल भइल ओकरा के मजाकिया नजर से देखल जाए लागल. एकर सबले बड़हन असर मनमोहन सिंह पर पड़ल. ऊ सेना दिवस के एगो कार्यक्रम में गइले त ओहिजा पाकिस्तान का खिलाफ बहुते कड़ुआ शब्दन के इस्तेमाल कइले जबकि ऊ पाकिस्तान से दोस्ती के हिमायती हउवन. कुछ पत्रकारन से बतियावत ऊ कहलन कि जे लोग दोषी बा ओकरा के दंडित कइल जाई आ अब पाकिस्तान से पहिले जस रिश्ता ना रह जाई. सरकार पाकिस्तानी हुकूमत के इहो बतावे के मन बनावत बिया कि वरिष्ठ नागरिकन के विजा रोकल जाई, हॉकी टीम के दौरा रद्द कइल जाई आ महिला क्रिकेट टीम के खेले के अनुमति ना दिहल जाई. ई सरकार के नयका रुख के पहचान बा. साथ ही सरकार एह मसले पर बतियावे ला भाजपो के बोलावे के फैसला लिहले बिया. सरकार के ई रुख बहुते अवसरवादी लागत बा. सरकार के ई रुख एहीसे बा कि कहीं एह आक्रोश के फायदा भाजपा मत भँजा लेव. सरकार के ई हथकंडा तबले चलत रही जब ले जनता के आक्रोश खतम नइखे हो जात. जइसहीं खीसि शान्त हो जाई सब कुछ पहिले जस हो जाई. बाकिर एह मौकापरस्त हालात के बदलल अधिका जरूरी बा जेहसे कि आगे चल के अइसन मत होखे आ एकरा ला जरूरी बा कि सरकार विपक्ष से राय विचार का बाद खुफिया-भेदिया कारोबार फेर से मजबूत करे आ पाकिस्तान के अंदरूनी गतिविधियन के जानकारी राखे. काहे कि ओहिजा जवन होखत बा तवन भारत ला शुभ नइखे.\nपाकिस्तान में प्रधानमंत्री अशरफ़ के गिरफ़्तार करे के मंगल का दिने आइल सुप्रीम कोर्ट के आदेश का बाद पाकिस्तान एगो बड़हन भूंईडोल का ओर मुड़ गइल बा. ओने लाखों लोग के भीड़ लेके इस्लामाबाद में धरना पर बइठल ताहिर अल कादरी साहब संसद आ इलेक्शन कमिशनो के बर्खास्त करवावे पर अड़ल बाड़ें. एह फैसला का बाद पाकिस्तान के राजनैतिक गलियारा आ मीडिया में ई चरचा जोर धइले बा कि सुप्रीमो कोर्ट सेना के साथ एह लोकतांत्रिक सरकार के बर्खास्त करे के योजना में शामिल बावे. अगिला दू दिन में सुप्रीम कोर्ट आ हाई कोर्ट दू गो बड़हन मामिलन में राष्ट्रपति आ प्रधानमंत्री के दोषी करार दे सकेला. एहमें से एगो मामिला आसिफ अली जरदारी के एके साथ दू गो पद, राष्ट्रपति आ पार्टी अध्यक्ष, पर बनल रहे के बा. गँवे गँवे पाकिस्तान फेरु फौजी हुकूमत का राहे बढ़त लउकत बा. भारत खातिर पाकिस्तान सेना के सत्ता में वापसी के गंभीर परिणाम होखी. सीमा पर के हालिया तनावो पाक सेना के एही चाल के हिस्सा बतावल जात बा जवना में मीडिया के भोकाल बनवला पर भारतो सरकार फंसत नजर आवत बिया. भारत ला सबले मुफीद नवाज शरीफ आ जरदारिए रहीहें.\nहिन्दू आतंकवाद के बात उठा के गृहमंत्री शिन्दे कांग्रेस के हिन्दू विरोधी चेहरा उजागर कइले


Pappu Yadav has 300 bigha fields used to go to school by car-scooter Bhojpuri: पप्पू जादव के 300 बिगहा खेत, कार-स्कूटर से जात रहन स्कूल\nLast Updated: May 17, 2021, 12:07 PM IST\nरवि रंजन अउर असितनाथ में पप्पू जादव के नेतागिरी पs बहस चलत रहे. रवि रंजन कहले, पूर्व सांसद पप्पू यादव के जेल से रिहाई खातिर सुपरिम कोट में अरजी देवे के तइयारी चल रहल बा. रिहाई के मांग खातिर आंदोलन भी हो रहल बा. लौकडाउन के बादो हलचल मचल बा. असितनाथ कहले, कुछ लोग पप्पू जादल के हीरो बनावे पs तूलल बाड़े. आज खाली पप्पू जादव के निक काम के बखान हो रहल बा. उनकर रंगदारी वला बात लोग कइसे भूला जइहें ? रवि रंजन अउर असितनाथ के भिरिये बीरू भइया कुट्टी काटत रहन. ऊ दूनो जना के बात सुन के कहले. देखs अगर रात होखे ला तs दिन भी होखे ला. पप्पू जादव के राजनीत में भी अगर अंजोरिया बा तs अन्हरियो बा. ऊ जमींदार घराना के लाइका होके आज गरीब के राजनीत कर रहल बाड़े. उनका पs आरोप लगावल जाला कि ऊ रंगदारी से पइसा कमा के गरीब संगे मदद-मदद खेले ले.\n300 बिगहा खेत, कार-स्कूटर से असकूल\nबीरू भइया के बात सुन के असीतनाथ कहले, पप्पू जादव जमींदार घराना के हवें ? जबाब में बीरू भइया कहले, दू साल पहिले हम टीभी पs पप्पू जादव के इंटरभियू सुनले रहीं. ओकरा में पप्पू जादव बतवले रहन कि उनकर दादा लक्ष्मी प्रसाद मंडल दरभंगा महाराज के अदालत में जूरी रहन. उनका दादा के हिस्सा में 300 बिगहा खेत मिलल रहे. धनीमनी परिवार होखे के चलते उनका शुरुए से खूब सुख-सुविधा मिलल रहे. उनकर बाबू जी आनंदमार्गी रहन एह से पहिले आनंदमार्ग स्कूल में पढ़ले. एकरा बाद उनका के पढ़े खातिर कलकत्ता भेजल गइल. लेकिन उनका घर के लोग मोहमाया में पड़ के कलकत्ता से पूर्णिया बोला लेले. पूर्णिया के जिला असकूल में उनकर नांव लिखाइल. पप्पू जादव हाई असकूल में रहन लेकिन पढ़े जात रहन बिजया सुपर असकूटर से. कबो-कबो फियेट कार से भी असकूल चल जास. कतना जरुरतमंद अदिमी के रोपये पइसा से भी मदद करस. पप्पू जादव ई कहानी तब सुनाइले जब उनका पs रंगदारी टैक्स लेवे के आरोप लगावल गइल.\nखेत बेच के चुनाव लड़ले ?\nबीरू भइया के बात जारी रहे. का पप्पू जादव के डर से डॉक्टर अउर ठेकेदार पूर्णिया, मधेपुरा छोड़ देले रहन ? ई सवाल पs पप्पू जादव कहले रहन, का हम कवनो गइल बीतल घर के रहीं कि रंगदारी आ बदमाशी से पइसा कमाइब ? एक तs लूटनी ना लेकिन अगर लूटबो कइनी तs बाकी लोग से बहुत कम. पप्पू जादव कहले रहन, केतना पाटी के नेता हमरा से पइसा लेले. केतना नेता के हम रिन से उरिन कइनी. लेकिन आज उहे लोग हमरा के रंगदार अउर लुटेरा कह रहल बा. हालांकि ऊ ई बात के खुलास ना कइले कि कवन-कवन नेता उनका से पइसा लेले रहन. पप्पू जादव के कहनाम रहे कि ऊ 2019 के लोकसभा चुनाव खेत बेच के लड़ल रहन. ऊ बतवले रहन कि उनका माई के नांवे पूर्णिया में कीमती जमीन रहे. ई जमीन बेंचला से उनका दू करोड़ रोपेया मिलल रहे जवना से कि ऊ मधेपुरा से चुनाल लड़ले. पप्पू जादव के दावा रहे कि ऊ अपना पुस्तैनी पइसा से राजनीत कर रहल बाड़े लेकिन विरोधी लोग उनका पs तरह तरह के आरोप लगा रहल बा.\n20 लाख के रंगदागी मांगे के आरोप\nबीरू भइया के बात सुन के असितनाथ तमतमा के कहले, आच्छा बतावs कि उनका पs दू साल पहिले काहे 20 लाख रोपेया रंगदारी मांगे के आरोप लागल रहे ? बिल्डर परभात चउधरी 2019 में आरोप लगवले रहन कि पप्पू जादव उनका से राजनीतिक कार्जक्रम खातिर 20 लाख रोपेये के मांग कइले रहन. पप्पू जादव उनका के फोन कर के अपना घरे बोला के कहले रहन, 24 नवम्बर के पटना में राजभवन मार्च निकाले के बा. एह काम में बहुत खर्चा होई. ऐह से उनका 20 लाख रोपेये देवे के पड़ी. परभात चउधरी के मोताबि, पइसा ना मिलल तs पप्पू जादव धमकी देवे लगले. तब परभात, पप्पू जादव के खिलाफ थाना में एफआइआर लिखा देले. जब पप्पू जादव से ऐह संबंध में सवाल पूछल गइल तs ऊ कह देले, जेतना परभात कमाइल होइहें ओतना हम डेली लोग में बांट दिहिना. मतलब ई कि एक देने पप्पू जाद लोग के मदद करे ले तs दोसरा देने ऊ धमकी अउर धौंस भी जमावे ले. अइसन मदद कइला से का फैदा ?\nका पब्लिक सेंटिमेंट पप्पू जादव के साथ बा ?\nअसितनाथ के बात रवि रंजन बीच्चे में काट के कहले, पप्पू जादव के पुरान कहानी काहे सुना रहल बाड़s, अबही के बात करs ! का ऊ पब्लिक के मुद्दा नइखन उठवले ? कोरोना महामारी में उनका जइसन एक्टिभ नेता के भला गिरफ्तार करे के चाहीं ? आज सभ केहू कानून के दोहाई दे रहल बा. लेकिन बिधानसभा चुनाव के समय पप्पू जादव के काहे ना गिरफ्तार कइल गइल रहे? बारंट तs 2020 से निकल रहे, पुलिस कवना लोक में सूतल रहे ? अब तs ई बात के चर्चा चल रहल बा कि चुनाव के समय पुलिस जानबूझ के पप्पू जादव के गिरफ्तार ना कइले रहे. अगर ओह घरी गिरफ्तारी होइत तs पप्पू जादव के सहानुभूति भोट मिल सकत रहे. का पप्पू जादव के साथ आच्छा सलूक भइल ? रविरंजन के बात पs बीरू भइया कहले, देखs पप्पू जादव सर्बसमाज के बात जरूर करे ले लेकिन उनक राजनीति में भेदभाव के भी झलक बा.6सितम्बर 2018 में सबर्न समुदाय भारत बंद के आयोजन कइले रहे. ओहदिन पप्पू जादव के मधुबनी में पोरगरमा रहे. ऊ मधुबनी से मुजफ्फरपुर आवत रहन. तब पप्पू जादव सबर्न समुदाय पर हमला करे के आरोप लगवले रहन. एह मामला में इहो आरोप लागल रहे कि पप्पू जादव मजफ्फरपुर के महिला एसएसपी हरप्रीत कौर से मरजादा के खिलाफ बात कइले रहन. बीरू भइया के बात पs असितनाथ तs हुंकारी भर देले लेकिन रविरंजन माने खातिर तइयार ना भइले. रवि रंजन कहले, केहू कुछुओ कहो, हमरा नजर में तs पब्लिक सेंटिमेंट अबही पप्पू जादव के साथ बा. बहस बीच्चे में खतम हो गइल. (लेखक अशोक कुमार शर्मा वरिष्ठ स्तंभकार हैं. यह उनके निजी विचार हैं.)\nBhojpuri- अपार शब्द संपदा वाली भाव के भाषा ह, मिठास एतना कि बस सुनत रह जाइब!


विराज भट्ट क हिट परेड – Anjoria\nसिनेमा भोजपुरी के एक्शनस्टार विराज भटट के हिट परेड बॉक्स ऑफिस पर लगातार जारी बा. उनुकर हर फिलिमवे सफलता के परचम लहरा देत बिया. ‘दामिनी‘, ‘दाग’, ‘दिलजले’, दुश्मनी, बारूद, जइसन सुपरहिट फिलिम दे चुकल विराज भट्ट के एह साल डॉ सुनील कुमार निर्मित ‘‘दुर्गा’’ हिट रहल आ हालही में रिलीज फिलिम ‘जान तेरे नाम’’ शानदार ओपनिंग ले के बिहार में धूम मचवले बिया.\nरामाकांत प्रसाद के बनावल ‘जान तेरे नाम’ में विराज के नायिका बाड़ी प्रिया शर्मा. विराज के आवे वाली फिलिमन में ‘खुददार’, रामाकांत प्रसाद क ‘‘जानवर’’, फहीम खान क ‘दिल त पागल होला’, आ भाई जी रिलीज होखे वालि बा. आजु काल्हु विराज भट्ट बाली निर्देशित मर्द तांगे वाला के शूटिंग में व्यस्त बाड़न.\nगौरतलब बा कि विराज भट्ट के भोजपुरी परदा पर हिट पर हिट फिलिम देबे खातिर जानल जाए लागल बा.


सिसवन राजद के दुबारा अध्यक्ष चुनइलें अलगू सिंह – टटका खबर\nविनय शंकर सिंह उर्फ अलगू सिंह के दुबारा सिसवन प्रखंड राजद के अध्यक्ष चुन लिहल गइल, केहू उनका खिलाफ खड़ा ना भइल आ ऊ निर्विरोध चुना गइलें. आजु शुक का दिने चैनपुर बाजार भइल बैठक में ई चुनाव भइल. बघौना पंचायत के मुखिया कमलेश कुमार सिंह उर्फ मौला सिंह के युवा राजद के प्रखंड अध्यक्ष चुनल गइल.


इयाद में बसल भोजपुरी साहित्यकार चौधरी कन्हैया प्रसाद सिंहः भोजपुरी भाषा-साहित्य के एगो अनन्य साधक आ पुजारी - डा. चंद्रेश्वर - मैना: भोजपुरी साहित्य क उड़ान (Maina Bhojpuri Magazine)\nHome चौधरी कन्हैया प्रसाद सिंह 'आरोही' डा. चंद्रेश्वर Bhojpuri Lekh इयाद में बसल भोजपुरी साहित्यकार चौधरी कन्हैया प्रसाद सिंहः भोजपुरी भाषा-साहित्य के एगो अनन्य साधक आ पुजारी - डा. चंद्रेश्वर\nइयाद में बसल भोजपुरी साहित्यकार चौधरी कन्हैया प्रसाद सिंहः भोजपुरी भाषा-साहित्य के एगो अनन्य साधक आ पुजारी - डा. चंद्रेश्वर\nसन् 1979-80 के आसपास आरा शहर में बहुते सक्रियता, सरगरमी आ हलचल रहे; खलिसा साहित्ये ना, सियासतो के संसार में। एह छोटहन क़स्बाई शहर में सेना, संगठन आ दल के केवनो कमी ना रहे। जगहे-जगह हर मुहल्ला आ गलियन में तख़ती,बोर्ड भा बैनर दिखाई पड़त रहे --- कुँवर सेना,आज़ाद सेना आ ब्रह्मर्षि सेना के। आईपीएफ आ सभे कम्युनिस्ट दलवन के नरवो (स्लोग्न्स) हर जगह देवालन प पढ़े के मिल जात रहे। ओह में सबसे सुंदर लिखावट में नारा(स्लोग्न) आ संदेश लिखाइल रहत रहे आईपीएफ के ! लाल रंग में ! देखि के लागे कि आरा लाले-लाल बा। अबहियो ओहिजा लाल रंग अवरू गाढ़े भइल बा। ओकरा चटकपन में तनिको कमी नइखे आइल। ओह घरी हिन्दी आ भोजपुरी में लिखेवाला नवहा रचनाकारनो के एगो खेप सामने आ गइल रहे जेवना में दर्ज़न भर से ज़ादा लोग रहे। सभे लाल रंग से स्नात आ सराबोर रहे। एही में एगो हमहूँ रहीं आ ओहघरी खलिसा भोजपुरिए में लिखत रहलीं। जेवन कविता,गीत भा कहनी लिखत रहीं, ऊ सब ज़ल्दिए आरा से निकलेवाला दूगो भोजपुरी पाक्षिक -- 'चटक-मटक' (संपादक-- चितरंजन ) आ 'गाँवघर' (संपादक-- भुवनेश्वर श्रीवास्तव 'भानु') में छप जात रहे। हम पहिला हाली 'चटक-मटक' में छपल रहीं,ओकर 16 --31 जुलाई,1979 वाला अंक में। एगो कहानी 'घरवा सून भइल' छपल रहे,जेवन आरा जैन कॉलेज कैंपस में चार जुलाई के भइल गोली कांड प आधारित रहे। ई लिखाइल रहे 07 जुलाई के आ छप गइल एक-डेढ़ हफ़्ता के बादे।\nचितरंजन जी के पास हम आपन कहानी ले के सीधे 'चटक-मटक' के दफ़्तर में चहुँप गइल रहनी, एगो संघतिया रजिन्नर ओझा के संगे। ऊ दफ़्तर रहे ओह घरी गोपाली कुँआ के पास लक्ष्मी प्रिंटिंग प्रेस में। ऊ जगह रजिन्नर भाई के देखल रहे। ऊ काँग्रेस के नवहा नेता रहलन शहर में। गली-गली के पता जानत रहलन। हम सबसे पहिले कहानी लिखे के जानकारी उन्हुके के देले रहलीं। ऊहे कहलन कि चल तोहरा के चितरंजन जी से मिलवावत बानी। पहिलके रचना नीमन से छपल आ जल्दी छपल। एह में छपल रचनन के साथे हमार पता के आधार प हमरा के खोज के मिलेवाला पहिलका भोजपुरी के बड़ रचनाकार रहलीं चौधरी कन्हैया प्रसाद सिंह जी। हम महाराजा हाता,कतिरा में जगदीश लॉज में एगो रूम लेके रहत रहीं। हमार दाखिला बी.ए,हिन्दी (ऑनर्स) में जैन कॉलेज में भइल रहे। चौधरी जी जब हमरा रूम प भोरहरिए चहुँपलीं त कहनी कि 'का हो,तोहरे नाँव चंद्रेश्वर ह ? तूँहीं 'चटक-मटक' आ 'गाँवघर' में छप रहल बाड़?"\nचौधरी जी के बात आ मुलाक़ात में एगो अजगुत जादू रहे। लागल कि हम केवनो बहुते फेमस रचनाकार हो गइल बानी। हमरो एगो पहचान बा। हमरा के लोगबाग अब हमरा रचनन के आधार प जाने लागल बा।असल बात ई रहे कि चौधरी जी के सुभाव बहुते निर्मल,अहमशून्य (ईगोलेस) आ उदार रहे। ऊ नवहा रचनाकारन के मन में उछाह भरे के हालो खूब जानत रहलन। जइसे माली बाग में पौधन के सींचेला आ ओकर जड़ मजबूत करेला,ऊहे काम नवहा रचनाकारन के ले के चौधरी जी करसु। ऊ पीठ पीछहूँ रचना आ ओकर रचनाकारन के चरचा करसु। ऊ बहुते बेबाक आ साफ़ बोलेवाला रहलन। बतकही में कतो से लचर-पचर ना बतियावत रहलन। ऊ स्वाभिमानी ओतने रहलन। ऊ बहुमुखी प्रतिभा के रचनाकार रहलन। ऊ पद्य-गद्य दूनो में 'समाभयस्त' रहलन। चौधरी जी पहिलके मुलाक़ात में हमार भोजपुरी भाषा के आलोचना कइलन। ऊ कहलन कि 'तूँ अपना एगो कहानी में हिन्दी शब्द 'तपस्या' के 'तपेसवा' काहे लिखले बाड़ ? एकरा से 'बेसवा'(वेश्या) के ध्वनि मिल रहल बा।' ई सुनि के हम हटपटा गइल रहनी आ ओहघरी ततकाल हमरा केवनो बात ना सूझल रहे। उन्हुकर भोजपुरी भाषा प बहुते बारीक पकड़ रहे।\nगीत,कविता,कहानी, निबंध के संगे 'भोजपुरी साहित्य दर्पण' नियन शोधपरक किताबो तैयार कइले बाड़न। उन्हुकर दर्ज़न भर से ज़ादा पुस्तक प्रकाशित भइल बाड़ी स। ऊहाँ के निधनोपरांत क क गो पुस्तक छपल बाड़ी स नया कलेवर आ साज-सज्जा में। एह में ऊहाँ के सुयोग्य आ साहित्यकार सपूत कनक किशोर जी के मेन रोल बा।\nचौधरी जी हिन्दी में लिख सकत रहलन ; बाकिर ना लिखलन भा लिखलन त कम लिखलन। ऊ केहू के आपन माई के बोली आ भाखा भोजपुरी में लिखे खातिर बहुते प्रेरित करत रहलन। ऊ भोजपुरी के अनन्य साधक-पुजारी आ समर्पित रचनाकार रहलन। ऊ भोजपुरी में क क गो महत्व के कहानियन के रचना कइले बाड़न। उन्हुकर एगो कहानी 'बड़प्पन' के हम सन् 1982-83 में पढ़ले रहीं। ओइसे ई कहानी सन् 1969 के जुलाई में बनारस से छपे वाली पत्रिका 'भोजपुरी कहानियाँ' में छपल रहे। तब हम नौ साल के होखब। एह कहानी के हम भोजपुरी के कहानी के सफ़र में मील के पत्थल मानेलीं। चौधरी जी के एह कहानी के अंत बहुते बेजोड़ आ कलात्मक बा। एह कहानी के अंत से जेवन सच्चाई उभरत बा ऊ हमनी के तथाकथित सभ्य आ बड़कवा कहाएवाला लोगन के मुखउटा के नोच घालत बा। बड़प्पन धनवान डागदर में ना ग़रीब एक्कावान गनिया में दिखाई परत बा। हम बहुते कहानियन के पढ़लीं बाकिर चौधरी जी के एह कहनिया के अंत इयाद रहि गइल बा ; जइसे प्रेमचंद के 'कफ़न' के,चेखव के 'दुःख' के,भीष्म साहनी के 'चीफ की दावत' के,'मार्कण्डेय के 'हंसा जाइ अकेला' के, अमरकांत के 'ज़िंदगी और जोंक' के, शेखर जोशी के 'बदबू' के भा 'मेंटल' के। चौधरी कन्हैया प्रसाद सिंह जी ओइसे त लगभग हर विधा में लिखले बानी ; बाकिर हम उन्हुकरा के मूल रूप से कहानीकारे मानिला। भोजपुरी कहानी विधा में ऊहाँ के अमिट छाप छोड़ले बानी। उन्हुकर कहानियन के भा गीत-कवितन के पच्छधरता बिल्कुल साफ़ बा।\nएक बेर हमरा के लेके ऊहाँ के भलुनी धाम के एगो कवि सम्मेलन में गइल रहीं सन् 1981-82 में। ओह में बहुते बड़हन-बड़हन भोजपुरी के कवि -गीतकार आइल रहे लोग। ओही में हम पहिलका बेर भोजपुरी के सिद्ध-साधक आ महाकवि गणेश दत्त 'किरण' आ कुंजबिहारी 'कुंजन' से मिलल रहीं। ओही में किरण जी हमरा के पढ़े खातिर आपन भोजपुरी उपन्यास ' रावण उवाच 'देले रहन आ कुंजन जी के एगो पतराहे कविता के बुकलेट मिलल रहे जेवना के नाँव भोर परि गइल बा।\nचौधरी जी के संगे हम एक -दू बेर मिथिलेश्वर जी के घरे गइल बानी,आरा,महाराजा हाता में। चौधरी जी के बतकही कहीं -कतो बेलाग आ साफ़ हेत रहे। ऊहाँ के आपन मन के बात कतो छुपावत ना रहीं,साँच उगिलिए के दम लेत रहीं | मिथिलेश्वर जी से बराबर ऊहाँ के भोजपुरिए में लिखे के निहोरा करत रहीं।\nचौधरी जी के पता छपे गाँव वाला-- नोनार,पीरो,भोजपुर।\nनोनार नाँव सबके ज़ुबान प रहत रहे। चौधरी जी एक बेर हमरा गाँव प गइल रहलन, सन् 1982 में। ऊ सन् 1983 में हमार बियाह के अगुवाइयो में पड़ल रहलन; बाकिर हमार बियाह के संजोग ओह घरी ना बनल रहे अने जोड़ा ना लागल रहे। ओह घरी हम बी.ए.(ऑनर्स) में पढ़त रहलीं।\nजब हम 'जनवादी लेखक संघ' से जुड़ल रहीं त चौधरी जी के बुरा लागल रहे। ऊहाँ के कहनाम रहे कि लेखक स्वतंत्र होला। ऊ खलिसा सच के पैरोकार होला। ऊ वाद आ संगठन आ दल से जुड़ के कमज़ोर हो जाला। तूँ नवहा लोग वाद के चक्कर में फँस रहल बाड़। ओह घरी हमरा प चौधरी जी के सुझाव के केवनो असर ना भइल रहे। एकरा बादो ख़ास बात ई रहे कि ऊहाँ के हमरा प सनेह कम ना भइल रहे। ......त ई 'बड़प्पन' रहे चौधरी जी के !\nबहरहाल, चौधरी जी हमरा के आपन बेटा बरोबर मानत रहलन आ कहसु कि तूँ कनक किशोर के समउरिया बाड़। ऊ जब आरा में सन्1984-85 के आसपास कृषि फारम के बगल में डेरा लेके रहत रहन, सपरिवार त हम अक्सर उन्हुका से मिलत रहीं। एक बेर ऊ जब देखलन कि हमार कुरुता के बटन टूटल बा त कहलन कि द एकरा के लगवा दीं। ऊ अक्सर अपना घर से किछु खियाइये के विदा करसु। देखते-देखत हमनी के समइया केतना बदल गइल। अब कतो दीया भा टारच ले के खोजलो प चौधरी कन्हैया प्रसाद सिंह लेखा भा चितरंजन सिंह लेखा आदमी ना मिलिहें,नवहा रचनाकारन के पीढ़ी के चिंता करेवाला भा स्वागतो करेवाला।\nहमार संपर्क रहल उन्हुकरा से सन् 1980 से सन् 1986-87 तक। ऊ हमार गर्दिश के दिन रहे त अपना के सँवारे आ रचहूँ-गढ़हू के ताप से तवाइल दिन रहे। हम कह सकत बानी कि ओह दौर में चौधरी जी के सनेह के संबल हमरा के बहुते ताक़त देले रहे आ हम निराशा के भँवरजाल में जाए से बाँचि गइल रहीं। बाद में हम जब नौकरी में आ गइल रहीं, सन् 1996 में त सन् 2000 के आसपास उन्हुका से मिले गइल रहीं,आरा में। होमगार्ड ऑफिस के बगल वाला ऊहाँ के मकान में। गरमी के दिन रहे आ चौधरी जी हमनी दूनो परानी के आम के जूस पिअवले रहीं। चौधरी जी से देर तक बात होत रहल। ऊहाँ के लेखन के ले के उछाह पहिलहीं लेखा देखत बनत रहे। ओहू दिन हमरा नीके से इयाद बा कि चौधरी जी वाम-जनवादी लेखक संगठन के विरोधे में बोलल रहन।\nचौधरी जी के स्टैन्ड क्लीयर रहे,पहिलहीं वाला। ऊ रचना के दम प जिये आ मरे वाला रचनाकार रहलन। उन्हुकर कहल एगो बात हमरा कबो ना बिसरे कि 'रचना में दम होई त ओकर चरचा होखबे करी। आलोचक के पीछे रचनाकार के कबोे ना भागे के चाहीं। ओकरा के अने आलोचक के पुरोहित ना बूझे के चाहीं।'\nचौधरी जी के लेखन के एकही मुख्य आधार रहे --समाज आ व्यक्ति के जिनगी के जथारथ अवरू सच्चाई। ऊ खलिसा सच के तरफ़दार रहलन। जबतक जियलन आ लिखत रहलन ,साँच प आँच ना आवे देबे के भरपूर परयास कइलन। हम भोजपुरी के एह अजगुत ......अनन्य साधक आ पुजारी के बेरि-बेरि नमन करत बानी।\nजन्मः 30 मार्च, 1960, बक्सर,बिहार\nएसोसिएट प्रोफेसर आ हिन्दी विभागाध्यक्ष,\nचार गो हिन्दी पुस्तकन के प्रकाशन\nदू गो कविता संग्रह -'अब भी '(2010),'सामने से मेरे' (2017)\nएगो शोधालोचना के पुस्तक 'भारत में जन नाट्य आंदोलन'(1994)\nएगो साक्षात्कार के पुस्तिका 'इप्टा-आंदोलनःकुछ साक्षात्कार' (1998)\nभोजपुरी में स्मृति आख्यान 'हमार गाँव' (2020)\nशीघ्र प्रकाश्य पुस्तक: 'हिन्दी कविता की परंपरा और समकालीनता' (आलोचना), 'मेरा बलरामपुर' अवरू तीसरा काव्य संग्रह -'डुमराँव नज़र आयेगा'\n631/58,'सुयश',ज्ञान विहार कॉलोनी\nchandreshwar 23 जनवरी 2021 को 6:22 pm\nशुक्रिया भोजपुरी मैना के |\nJitendra Kumar 25 जनवरी 2021 को 3:47 pm\nराऊर भोजपुरी में गजब के मिठास बा आ प्रवाह बा।चौधरी कन्हैया प्रसाद सिंह के व्यक्तित्व के जवना शब्दन में उकेरले बानी उ चमत्कृत करता।


उत्तर प्रदेश के खबर, शनिचर3सितम्बर का दिने – टटका खबर\nउत्तर प्रदेश के खबर, शनिचर3सितम्बर का दिने\nउप्र में झड़प में2गो वकील के गोली मार के हत्या\nलखनऊ,3सितम्बर (आईएएनएस). लखीमपुर खीरी जिला में आजु शनिचर के भइल झड़प में लेखपालन के चलावल गोली से दू गो वकीलन के मौत हो गइल आ पाँच गो घवाहिल हो गइले. एह मामिला में अबही ले 35 गो लेखपालन के हिरासत में लिहल गइल बा.\nअपना दू गो साथियन का मौत से खिसियाइल वकील जमके हंगामा कइले आ सरकारी दफ्तरन में तोड़फोड़ करत कई गो गाड़ियन के आग लगा दिहले. घटना मोहम्मदी तहसील में भइल आ एकर संबंध एगो जमीन के रजिस्ट्री लेके वकीलन आ लेखपालन का बीच पुरान रगड़ा से बा. लखीमपुर खीरी के जिला मजिस्ट्रेट ऋषिकेश भास्कर यशोद आईएएनएस के फोन पर बतवले कि, “तीन-चार दिन पहिले कुछ भूखंडन के रजिस्ट्री लेके वकीलन के एगो गुट आ लेखपालन का बीच कहा-सुनी भइल रहल. आजुओ लेखपालन का साथ वकीलन के गरमा-गरम बहस भइल जवन हिंसक झड़प में तब्दील हो गइल.” कहलन कि, “गुस्से में आके लेखपाल गोलीबारी कर दिहले जवना में दू गो वकील के मौत हो गइल.” कहलन कि उनुका के न्यायिक जांच करावे के आदेश मिलल बा.\nपुलिस अधीक्षक अमित चंद्रा बतवले कि, “हिंसक घटना के सिलसिला में कम से कम 35 लेखपालन के हिरासत में लिहल गइल बा आ जांच आगा बढ़ावे खातिर एह हत्यन में सीधे तौर पर शामिल लोखपालन का खिलाफ नाम सहित एफआईआर दर्ज कइल जाई.”\nएह घटना के देखत लखीमपुर जिला के कुछ हिस्सन में सुरक्षा व्यवस्था कड़ा कर दिहल गइल बा आ प्रांतीय सशस्त्र आरक्षी दल अउर कई थाना से अतिरिक्त पुलिस बल मँगा के तैनात कइल गइल बा. को तैनात किया गया है।”(इंडो-एशियन न्यूज सर्विस)\nकानपुर के सरकारी मेडिकल कॉलेज में एमबीबीएस की पढ़ाई करे वाला तीन गो छात्र शुक का देर रात नींद के गोली खा के जान देबे के असफल प्रयास कइले. जी.एस.वी.एम. मेडिकल कॉलेज में पढ़े वाला ई तीनों छात्र शोभित वर्मा, विवेक टंडन आ संजीव कुमार, द्वितीय वर्ष के छात्र हउवे. बतावल जात बा कि ई छात्र कुछ विषय में फेल भइला का बाद निराश रहले. एह घटना का बाद कुछ छात्र कॉलेज प्रशासन का खिलाफ प्रदर्शन कइले. (इंडो-एशियन न्यूज सर्विस).\nउत्तर प्रदेश के मुजफ्फरनगर जिला में एगो वाहन नाला में गिर गइल जवना से ओह पर सवार लोग में से पांच गो औरतन के मौत हो गइल आ 10 जने घवाहिल हो गइले.\nदेश दुनिया के खबर, शनिचर3सितम्बर का दिने\nबिहार के खबर, शनिचर3सितम्बर का दिने


छिपहरमाई गांवपालिका वाड न. ५ भिस्वा मुख्य सड़क के अवस्था दयनीय, संबन्धित निकाय चुप – Aapan Birgunj\nछिपहरमाई गांवपालिका वाड न. ५ भिस्वा मुख्य सड़क के अवस्था दयनीय, संबन्धित निकाय चुप\nअशोक कुशवाहा प्रकाशित मिति - Apr 13, 2018 1 0\nछिपहरमाई, ३० चईत ।\nछिपहरमाई गांवपालिका वाड न. ५ भिस्वा के वाड अध्यक्ष मौजीलाल साह कानू के घर के आगाड़ी सड़क के अवस्था बहुते नाजुक हो गईल बा । वाड अध्यक्ष कानू के घर आगाड़ी के अवस्था कुछ अईसन हो गईल बा की जानता पैदल भी नइखे जा सकत । सड़क के अवस्था सुधारे के चक्कर मे माटी भरल गईल माकिर बरखा के कारण नाया भारात दल दल मे बदल गईल जेकरा करते गांव के साधारण जनता तक के चलल मुश्किल हो गईल बा ।\nपोखरिया नगरपालिका से छिपहरमाई गांवपालिका के जोड़ेवाला मुख्य सड़क के हालत के कारण बीरगंज-भिस्वा चलेवाला सवारी सधान आ चाहे स्थानीय गांव के ट्रायकर, बैलगाड़ी चाहे दोसार कौनों सवारी साधन दलदल मे फंसे के चलते उ सड़क होके नाइखे जात ।\nछिपहरमाई गांवपालिका के भिस्वा एगो अईसन गांव ह जवन भारत के बिहार राज्य के सिकटा से नेपाल सिवान के जोडेला । बीरगंज के बाद दुसरका मुख्य सिवान के रूप मे भिस्वा के ही मानल जाला । सिकटा बाजार करे खातिर छिपहरमाई गांवपालिका लगायत पोखरिया नगरपालिका तक के आदमी आवेले ।\nजनता के सुखसुबिधा के देखत गांवपालिका अध्यक्ष आ वडा अध्यक्ष के दायित्व बनता की यी सड़क के मरम्मत करावे के आ चाहे कौनों बैकल्पिक रास्ता बनावे के माकिर महीनो से अभी तक कुछों नइखे कईल जा सकल ।\nबीरगंज से चलेवाला बस पहिले भिस्वा के बरहम बाबा चौक तक जात रहे माकिर सड़क के दुर्दशा के कारण भिस्वा आ बंजारी के सीवान नजदीक पार्क करे के पर रहल बा ।


Water supply disrupted due to negligence of Jal Nigam. #TEJASTODAY Archives - Tejas Today\nWater supply disrupted due to negligence of Jal Nigam. #TEJASTODAY\nजल निगम की लापरवाही से जलापूर्ति बाधित | #TEJASTODAY\nजल निगम की लापरवाही से जलापूर्ति बाधित | #TEJASTODAY विपिन सैनी जौनपुर। शीतला चौकियां धाम में जल निगम की लापरवाही के कारण मंगलवार को 12 गांव में जल आपूर्ति नहीं हो सकी जिससे लोगों में आक्रोश रहा। इस दौरान लोगों ने...


पाती के चौहत्तरवाँ अंक का बहाने कुछ मन क बात – Anjoria\nJan 3, 2015 अशोक द्विवेदी, पत्रिका, पाती, भोजपुरी\nपत्रिका के 74वाँ अंक रउवा सभ के सामने परोसत हम अपना स्रम के बड़भागी मान रहल बानी जे 1979 से जूझत-जागत, ठोंकत-ठेठावत हमनी का पैंतीसवाँ बरिस में चलि अइली जा। एह यात्रा में, सँग-सँग कुछ डेग चले वाला हर साहित्य-सेवी आ लेखक लोग के साधुवाद! सँगे-सँगे हर ओह भाषा प्रेमियन के आभार, जिनका बदउतल ‘पाती’ के ई मंच आज ले कायम बा। भोजपुरीं भाषा साहित्य का सेवा-समृद्धि का नाँव पर ‘पाती’ का मंच से जुड़े वाला नया लोगन के स्वागत करत आज ई निहोरा जरूर करब कि ऊ लोग थोरिकी अउर समय देके, पछिला 35-40 बरिस में लिखाइल भोजपुरी साहित्य के ईमानदारी से पढ़े-समझे के प्रयास जरूर करो.\nएसे ओ लोगन के तीन गो फायदा होई. पहिला ई कि पढ़ला से ई पता चली कि अबले केतना आ का लिखाइल बा आ ऊ कतना मूल्यवान बा? दुसरा ई कि एके पढ़ला से लिखे वाला लोग के भोजपुरी भाषा-के बल-बेंवत मालूम होई. तिसरा ई कि पहिले से लिखल-लिखावल के दोहरउवा नकल ना होई. परंपरा के ज्ञान आ इतिहास बोध से पोढ़ भइला पर, नया लिखे वाला लोग सार्थक आ मूल्यवान लिखे क उतजोग करी.\nभोजपुरी साहित्य अपना लोक स्वर से प्रगतिशील रहल. ओमे अउर सब भाषा में चलल वाद के अंधानुकरन ना भइल. भिखारी ठाकुर, राहुल जी आ गोरख पांडे़ का नौ गो भोजपुरी गीतन का अलावा, भोजपुरी में अउर केतना उत्कृष्ट आ महत्वपूर्ण लेखन भइल बा, ओहू के पढ़ला आ जनला-सुनला के दरकार बा. कतने नया कवि कथाकार आ लेखक बाड़ें, जिनका लेखन में नया भाव बोध आ लिखे के हुनर बा. अइसनका लोगन के ‘पाती’ मंच सुरुवे से आगा ले जाये आ उनके अउर निखरे के अवसर देत आइल बा. एहू लोगन के मूल्यांकन होखे के चाहीं.\nभारतेन्दु हरिश्चन्द्र आ आचार्य महावीर प्रसाद द्विवेदी जी के जरिये हिन्दी के कतने यशस्वी प्रतिभा संपन्न सामरथ वाला लेखक ओह काल खण्ड में एही तरे हिन्दी साहित्य के श्री वृद्धि कइल लोग. ओह लोगन के साहित्य पढ़ला आ मूल्यांकन कइला का बादे पता चलल कि ओघरी कतना मूल्यवान साहित्य रचाइल रहे. भोजपुरियो साहित्य में अइसन निष्ठावान लेखकन के कमी नइखे. एह समर्पित लेखकन पर काम होखे के चाहीं. जोरुआ-बटोरुआ आलेख आ कामचलाऊ इतिहास लिखला के काम हो रहल बा, बाकिर मूल्यांकनपरक काम बाकी बा.\nभोजपुरी साहित्य के आलोचनात्मक इतिहास आ ‘साहित्य कोश’ पर ठोस काम होखल बहुत जरूरी बा. ई सुन जान के खुसी जरूर होत बा कि भोजपुरी साहित्य पर कुछ संस्था आ विश्वविद्यालययन में शोध हो रहल बा, बाकिर भोजपुरी के कवनो ढंग के पुस्तकालय ना रहला से, आ आधार सामग्री ना मिलला से शोध करे वालन के कठिनाई बा. विश्वविद्यालय, कालेज आ विभागन में भोजपुरी पुस्तक आ पत्र पत्रिकन के अभाव बा. सरकारी अकादमियन के हाल ई बा कि ऊ या त अर्थाभाव में खेवा-खर्चा चलावत बाड़ी सऽ या गोट बजट मिल गइला पर साल में एगो-दू गो गोष्ठी, सेमिनार, कवि सम्मेलन वाला काम क के छुट्टी पा लेत बाड़ी सऽ.\nमैथिली भोजपुरी अकादमी दिल्ली से ‘परिछन’ नाँव के एगो तिमाही पत्रिका निकलेले. भोजपुरी अकादमी पटना कइसहूँ आपन पत्रिका निकाले का स्थिति में फेरू आइल बा. भोपाल भोजपुरी अकादमी अपना सुरुआती दौर में बिया. उत्तर प्रदेश में माननीय मुख्यमंत्री जी का घोषणा का बाद अभी अकादमी गठन के इन्तजार होता. एकरा अलावे कतने स्वायत्त सेवी संस्था बाड़ी स जवन भोजपुरी के झंडा गड़ले भा उठवले बाड़ी स, बाकिर कार्यालय से जुड़ल उन्हन का भोजपुरी साहित्य के अइसन पुस्तकालय नइखे, जहवाँ कम से कम भोजपुरी के निकले वाली पत्रिकन के जिल्दबंद अंक शोध करे वालन के मिल सके. बहुत पहिले पाण्डेय कपिल भोजपुरी-साहित्य संस्थान का भीतर एगो मूल्यवान पुस्तकालय बनवले रहलन. एकरा अलावा भोजपुरी अकादमी पटना कुछ पुस्तकन के प्रकाशन आ रख-रखाव कइले रहे.\nई समय भोजपुरी के अउरी विचित्र मोड़ पर पटक देले बा. आपन ताल आपन झाल बजावत केहू इन्टरनेट पर झूलत बा, केहू कैसेट सीडी में आ केहू मारीशस का तीरथ यात्रा प जाता. कतने स्वयंभू भोजपुरी गौरव, असली गौरव का छाती प असवार होके उतराइल फिरत बा लोग. अइसनका समय में भोजपुरी के निष्ठावान साहित्य-साधकन के पूछे वाला कवनो निष्ठावान साहित्य-साधके न आगा आई. काश अइसनका लोगन का रचनात्मक सहजोग से अइसन मंच बनित, जवन कम से कम स्वाभिमान आ भोजपुरी निजता का रच्छा का साथ, भोजपुरी का साहित्य विरासत के सहेजित सँवारित. पहिले का लोगन के पढ़ले-सुनले आ समझले से अपना सिरजन परंपरा का दिसाई कृतज्ञ भइला के अवसर मिलित.\nकालेज, विश्वविद्यालय आ अकादमिक स्तर पर उल्लेख जोग काम करे वाला कई विद्वान, प्रोफेसर, निदेषक आ शोधकर्त्ता लोगन का व्यक्तिगत प्रयास से दिन पर दिन ऊपर चढ़त भोजपुरी भाषा-साहित्य के समय-समय पर सहायता आ प्रोत्साहन मिलत रहल बा. अइसहीं अगर एह लोगन के साथ-संरक्षन आगहूँ बनल रही त भोजपुरी लिखे-पढ़े वालन क बहुत भला होई. हमके पूरा भरोसा आ विश्वास बा कि भोजपुरी समाज में अइसन बहुत प्रतिभा संपन्न आ साधन-शक्ति से भरल पूरल लोग बा, जेकरा अपना मातृभाषा से लगाव आ निष्ठा बा. ऊ लोग आगा आई आ भोजपुरी साहित्य के सहेजला-सँवरला में आपन सक्रिय सहजोग दीही.\n2014 के साल तमाम आपदा आ बिपत्ति का बावजूद नया बदलाव आ नया जागरण के साल रहल. कुछ गँवाइ के कुछ सीखे के मिलल. आगा सँभरे-सँवरे आ नया राह बनावे क अवसर देबे वाला समय ना भुलाला. अँगरेजी क नवका साल 2015, हमनी का देश-दुनियाँ खातिर शुभ समरस होखे! हम सबका योग-क्षेम के मंगल कामना करत बानी.\nई लेख भोजपुरी दिशा बोध के पत्रिका ‘पाती’ के 74 वाँ अंक के संपादकीय ह. पूरा पत्रिका पढ़े खातिर एकर पीडीएफ फाइल पाती के वेबसाइट पर मौजूद बा.


Swing is also very important in the month of Sawan let s know about it Bhojpuri: सावन में झुलुहा के बा बाड़ा महत्व, एकरा पर बा कए गो गीत... पढ़ीं – News18 Hindi\nBhojpuri: सावन में झुलुहा के बा बाड़ा महत्व, एकरा पर बा कए गो गीत... पढ़ीं\nझूला, जवना के हमनीं के भोजपुरिहा सभ झुलुहा भी कहेनीं जा, ओकर माजा तबे बा, जब पेंग बढ़ाके आसमान के चूमि लिहल जाऊ..आसमान के ई चूमल तब बहुते बढ़िया लागेला. एकरा के लेके कए गो गीत भी बा. पढ़ीं रउआ सभे...\nLast Updated : July 28, 2021, 12:27 IST\nबचपन में एगो कविता पढ़ले रहनीं जा,\nआओ हम सब झूला झूलें,\nपेंग बढ़ाकर नभ को छू लें.\nई झूला, जवना के हमनीं के भोजपुरिहा सभ झुलुहा भी कहेनीं जा, ओकर माजा तबे बा, जब पेंग बढ़ाके आसमान के चूमि लिहल जाऊ..आसमान के ई चूमल तब बहुते बढ़िया लागेला, जब आसमान में करिया मेघ छवले रहेला, बारिश के प्रेम फुहार पाइ के अगराइल धरती हरियर रंग के चूनरि ओढ़ि लेली..अइसना में पिया के यादि ना आवे, ई कइसे हो सकेला..तब झुलुहा झूलत सांवरि-गोरी के मुंह से फूटि पड़ेला,\nसावन मनभावन ना भावे,\nना अइले सजनवां ए ननदो\nए भवनवां ए ननदो,\nना अंगनवा ए ननदो..\nसावन के महीना में अगर सइंया संगे नइखन त बरखा के संगे-संगे विरह के जवन दर्द उठेला, ओह के जबरदस्त चित्रण सावन के कजरी गीतन में देखे के मिलेला..\nअब एह गीत के ही देखीं....घर के पिछुआरि वाला नीमि के गांछि पर अब झुलुहा लटकि गइल बा. गांव में रहत देवर नवका भउजाई खातिर झुलुहा लगावे में ओकर मन बहुत लागता..दुपहरिया बीतत-बीतत टोला-महल्ला के लइकी सब जुटि गइल बाड़ी, झुलुहा झूलल शुरू हो गइल बा. अइसना में सुमधुर गीत के बोल फूटि रहल बा.\nसावन में पिया नइखन त का ह...ननद के मनुहार के बादो कनिया उहवां से हटत नइखी..काहें कि उनुका केहू के इंतजार बा,\nना जइबे ननदी, हो ना जइबे ननदी\nबेरन भइया अइहें अनवइया हो\nसावनवा में ना जइबो ननदी..\nसोने की थारी में जेवना परोसबो, चाहे भइया जेवे चाहे भइया जाय हो\nसावनवां में ना जइबे ननदी..\nमगही पानवा के बीड़ा लगइबो,\nचाहे भइया रचे चाहे जाय हो,\nसावनवां में ना जइबे ननदी\nबेला-चमेली के सेजिया लगइबे,\nचाहे भइया सुते चाहे जाय हो,\nसावनवां में ना जइबो ननदी\nभाई के प्रति भोजपुरिहा नवोढ़ा के प्यार सावन में कइसे परवान चढ़ेला, ई कजरी ओकर उदाहरण बा...\nजेकर पिया घरे परदेस के घरे आ गइल बाड़े, चाहे घरहिं बाड़े, सावन के बरखा उनुकर हुलास बढ़ा देले बा..सावन, शिवजी के महीना ह, उनुका पूजा-पाठ वाला मंदिरन पर मेला-ठेला भी लागि गइल बा. अइसन में नायिका के मन के साध उमगि के बाहर आवहीं के बा, ऊ अपना पिया से मनुहार करतारी,\nहमके सावन में झुलनी में गढ़ाइ द पिया\nजिया बहलाइ द पिया ना\nआइल सावन के बहार\nलागे मेलवा बाजार\nहमके संग-संग में मेलवा घुमाइ द\nजिया बहलाइ द पिया न\nकोयल कूके बार-बार\nतरसे जियरा हमार, तरसे जियरा हमार\nहमके बगिया में\nहमके बगिया में झुलुहा झुलाइ द पिया ना\nएगो नायिका के घर में पिया नइखन, ओकरा बाद कइसन उनुका दुख झेले के परता. आपाना सखियन से ऊ आपन दुख बांटतारी. सावन के गीत में एकर कइसन चित्रण भइल बा, एहू के देखीं..\nपटना से बैदा बोलाइद\nनजरा गइली गुईंया, नजरा गइली गुईंया\nबारि बलमुवा गइले कलकतवा\nबारि बलमुवा गइले कलकतवा,\nगइले कलकतवा हो गइले कलकतवा\nकेहू सनेसा पहुंचाइ द, सरमा गइली सखिया\nपटना से बैदा बोलाइ द, नजरा गइली सखिया.\nहमरे जेठ जी करेले छेड़खानी\nकरेले छेड़खानी करेले छेड़खानी\nजेठानी जी, समझाइ ल, नजराइ गइली सखिया\nछोटकी ननदिया बड़ी हरजाई\nछोटकी ननदिया हरजाई\nससुर जी तनी समझाइ द, नजरा गइली सखिया\nसावन में प्रकृति नाया नाया रूप धइ लेले..एह वजहि से ओकर सोभा देखत बनेला..अइसना में नायिका के मन मोर ना नाचे, कइसे हो सकेला. एह कजरी के देखीं, एह में कइसे प्रकृति के चित्रण भइल बा,\nहरे रामा भीजत मोर चुनरिया\nबदरिया बरसे ए हरी..\nदेख झूम रहल अमराई,\nकरि सीतल करे पुरवाई\nहरे रामा बदरा में चमके बिजुरिया,\nबदरिया बरसे ए हरी...\nचारों ओर भइल हरियाली\nनाचे फूल के डाली\nहरे रामा मनवा उठेला लहरिया\nबदरिया बरसे ए हरी\nभोजपुरिया समाज कई बेर हंसी आ व्यंग्य में केहू के चिढ़ावेला कि फलानां रसगुल्ला छीलि के खाले..ओकरो एगो कजरी में कइसन प्रयोग भइल बा, इहो देखीं...ओइसे तक सावन में झूलुहा के किसिम-किसिम के चित्रण भइल बा, चंदन तिवारी के गावल एगो कजरी में रसगुल्ला आ झुलुहा प्रकरण के देखीं. ओकरा संगे टह-टह गोर नायिका के उमगल देखीं..\nरहलीं करत दूध के कुल्ला,\nछीलि के खात रहलीं रसगुल्ला सखि खुल्लमखुल्ला\nझूला झूलत रहनीं बुनिया फुहार में, सावन के बहार में ना..\nहम त रहलीं टह-टह गोर\nकरत रहीं हम अंजोर\nमोरा अंखिया ओर\nधर कहां अइसन तेज कटार में, चाहे तलवार में..\nहंसली मोहरा दांत, कइलसि बिजुली मात\nदाना काहां अइसन काबुली अनार में\nसुघर कतार में ना..\nजबसि आइस सवतिया मोर\nसुखवा धइलसि दोसर छोर\nझरे अंखिया से लोर\nनइया मोर परल बा मझधार में\nसुखवा जलधार में ना..\nसावन के भोजपुरिया लोकरंग आताना तरीका से यादि कइले बा, अइसन-अइसन सौंदर्य-विरह, प्रकृति के चित्रण कजरी में बा कि ओह पर ग्रंथ के ग्रंथ लिखा जाइ, तबो ओकरा के सीमा में ना बांधल जा सकेला. आई सावन के बहार में रउंओ कजरी के आनंद लीं, झुलुहा झूलीं आ प्रकृति के गोद में सुकून हासिल करीं..


monsoon breakfast – Hum Bhojpuria\nगाँव में गूँजत नइखे ए हो रामा…\nHum BhojpuriaMay 20, 20211min6240\nगाँवे आइल बानी. गाँवे माने कौसड़, सिवान, बिहार. बड़का बाबूजी के तबीयत सीरियस बा. 94 साल के उम्र भइल. उम्र के असर बा. बाकी त चारो तरफ कोरोना के असर बा. कोरोना देश-दुनिया के तबाह कइले बा. लोग तड़प-तड़प के मुअता. उत्सव के एह महिना में चारो तरफ मातम बा.\nरउरा सभे त जानते बानी. फागुन-चइत पूर्वांचल खातिर उत्सव के महिना ह. फगुआ-चइता गूँजत रहेला. बड़का बाबूजी भैरवी आ रामायण के बेजोड़ गायक. नाम ह- जंग बहादूर सिंह. गायत्री ठाकुर, बिरेन्द्र सिंह (आरा) आ बिरेंदर सिंह धुरान (बलिया) के समकालीन. आसनसोल, झरिया-धनबाद में साठ-सत्तर के दशक में गायिकी के क्षेत्र में एगो बड़ा नाम. भरत शर्मा व्यास जी जइसन गायक इहाँ के शागिर्दगी में गवले-बजवले बानी. प्रशंसक रहल बानी.\nबाबूजी आसनसोल सेनरेले साईकिल फैक्ट्री में नोकरी करत रहीं बाकिर फागुन-चइत में कुछ ना कुछ बहाना कके गाँवे आ जाईं. दू महिना झलकूटन होखे.\nभर फागुन दुआरे-दुआरे फगुआ. फगुआ के दिने दिनभर फगुआ आ 12 बजे रात के बाद उहे गोल, उहे समाज, उहे दरी, उहे तिरपाल, उहे ढोलक, उहे झाल, उहे हुड़का, उहे मजीरा, उहे पखावज, उहे झांझ, उहे तासा, उहे नगाड़ा, रंग-अबीर से पोतल, भांग में डूबल उहे लोग…ए हो रामा शुरू. माने फागुन खतम. चइत शुरू….नया साल के आगाज.\nबाकिर, फगुआ-चइता के बीच पर साल से एगो कोरोना आ गइल बा. रंग में भंग के रूप में ई कोरोना संउसे दुनिया आ मनुष्यता खातिर एगो खतरा बा. एकरा से निपटे खातिर एहतियात बरतल बहुते जरूरी बा.\nहमहूँ एहतियात बरतत दिन में अपना बंद कोठरी में भा रात में छत प लेटल आसमान में टिमटिमात जोन्हियन के निहारत बानी. हज़ार-हज़ार गो सवाल दिमाग के देवाल से टकरा के लौट जाता. बिजुरी-बत्ती आ गइल बा. खपरैल के जगह पक्का पिटा गइल बा. शहरो में जंगल काट-काट के अपार्टमेंट खड़ा हो गइल बा. अब एह पक्का मकान आ अपार्टमेंट के भीतर आदमी छटपटाता, तड़पता, घड़ी-घड़ी ऑक्सीमीटर से ऑक्सीजन लेवल चेक करsता. ई गाँव के बगइचवा भा शहर के जंगलवा काहे कटवा देलs ए चनेसर? इहे नू ऑक्सीजन देलs सन. जंगले नइखे त कोयल का कूकी ? का होई चइता ?\nछत से उतर के बड़का बाबूजी के पास आ गइल बानी. रात के2बजsता. उहो जागले बाड़े. कुछ सोचते होइहें. आदमी के पास भगवान दिमाग देलें. एह से ई सर्वश्रेष्ठ प्राणी बन गइल. आदमी के पास भगवान दिमाग देलें. एही से ई सर्वश्रेष्ठ परेशान प्राणी भी बन गइल. नींन ना आवे, ओवर थिंकिंग, स्ट्रेस, फ्रस्ट्रेशन, डिप्रेशन ई सब दिमगवे के चलते नू बा. बड़का बाबूजी एक घंटा दुनिया भर के कथा-संस्मरण सुनवलें. कहीं के बात के तार कहीं जुड़ जाता. स्मृति भंग में इहे सब होला. कसहूँ सुता के फेर छत पर आ गइल बानी. बड़का बाबूजी के बतिया दिमाग में चलsता. सुतिये नइखीं पावत. उनका जीवन सफ़र आ संगीतिक यात्रा पर एक बार लमहर बात कइले रहनी. ओह समय के कई गो नामी-गिरामी गायक के सफ़र भी ओह इंटरव्यू में समेटाइल बा. बइठ के देखे लागल बानी. ली लिंक रउरो के देतानी. मन होई त देखब –\nआकाश साफ़ हो गइल बा. कउआ बोले लागल बाड़न स. कहाँ त भिनुसहरे कोयल के बोले के चाहीं बाकिर सगरो कउअने के राज बा. बड़का बाबूजी के इंटरव्यू वाला वीडियो ख़तम होते एगो नया वीडियो खुल गइल बा जवन चैता-चैती पर जानकारी देता.\nचइता के बोल के शुरुआत अमूमन ‘रामा’ आ अंत ‘हो रामा’ से होला. रउरा अगर चइता सुनीं त रउरा ओहमें प्यार खातिर निहोरा चाहे विरह में होखे वाला वेदना मिली. चइता के मैथिली में चइती कहल जाला. हालांकि चइती आपन शास्त्रीय पहचानो बनइलस अउर हिंदुस्तानी गायन में ई एगो लोकप्रिय विधा बनल. बनारस घराना चइती खातिर मशहूर बा. ठुमरी सम्राज्ञी गिरिजा देवी चइतियो गायन खातिर जानल जाली. चइती संगीत के जानकार चइती के ठुमरी के करीब मानेले, काहेकि एह गाना के शैली में समानता बावे.\nचइता में रउरा लोकजीवन के तात्कालिक रूपो लउकेला जइसे गेहूं के कटनी, टिकोरा से लदल गाछ, लइकन-लइकियन के बियाह खातिर अकुलइनी आ बेचैनी आदि. चइता सामूहिक गायन के विधा हवे, जवन आपस के मेलजोल के प्रेरको हवे.\nचइत में भगवान श्रीराम के जनम भइल रहे, एह से रउरा चइता में उनका जनम के ले के प्रसंगो सुने के मिलेला. हालांकि बधाइयो एगो गायन शैली हवे बाकिर रउरा चइता शैली में अइसन गाना सुन सकत बानी.\nहई देखीं अब खेसारी लाल यादव के चइता के लिंक खुल गइल-\nघाम लागऽता ए राजा, घाम लागऽता\nतू तऽ बहरा में करेलऽ अराम\nचइत में हमरा घाम लागऽता… हो रामा\nएही लगले पवनो सिंह के चइता के लिंक आँखी का सोझा आ गइल –\nचइत में जाइब द्वारिका जल भरी ले आइब हो रामा\nअरे शिव जी पऽ जलऽवा चढाइब हे रामा.. घूमि-घूमि\nफिल्म हमार प्रिय विधा ह. अब हम फिलिम में चइता खोजे लागल बानी-\nमनोज तिवारी के फिलिम ‘दामाद जी’ में एगो चइता बा विनय बिहारी के लिखल आ लाल सिन्हा के संगीतबद्ध कइल. ‘गंगा’ फिल्म में भी एगो चइता बा अशोक घायल के लिखल आ संगीतबद्ध कइल. मनोज तिवारी के स्वर में एह चइता के बोल बा-\nहे रामा गोरी-गोरी बंहिया ए रामा….\nमें हरी-हरी चुडि़या हे रामा हो… चइत मासे\nअरे! चइत मासे झुलनी गढ़ाइब हो गोरी\nए रामा गोरी-गोरी बंहिया ए रामा….\nबड़का बाबूजी के भैरवी नीचे शुरू हो गइल बा. रहि-रहि के साँस ऊपर नीचे होता. एह संसार में सब साँसे के खेला बा. जब तक साँस सुर में बा जिंदगी लय में बा. बड़का बाबूजी के लयदारी में सानी नइखे रहल. जिंदगी के उतार-चढ़ाव में भी उहाँ लय-सुर-ताल में रहल बानी. उहाँ के हाथ हमरा माथ पर बा- ‘’ बबुआ तू दिल्ली से आ गइलs, अब हम ठीक हो जायेम. बाप खातिर बेटा के साथ संजीवनी बूटी होला‘’. हमार आँख भर आइल बा.\nपारंपरिक गीत च‌इता\nHum BhojpuriaMay 20, 20211min6740\nडॉ. भोला प्रसाद आग्नेय\nहिंदी कलेंडर के पहिला महीना च‌इत में च‌इता गावल जाला। होली के दिन ले फगुआ गवाला आ ओही दिने आधी रात के बाद सुर लय ताल बदल जाला आ च‌इता शुरू हो जाला। च‌इत महीना में फसल के कटाई शुरू होला आ नया फसल से आपन भण्डार भरे के आसार ल‌उके लागेला। एह से नया फसल के प्रति आपन खुशी के झलक च‌इता में ल‌उकेला। पारंपरिक च‌इता महज दु‌इए लाइन के होला। ज‌इसे-\nखेतवा में लगली कटनिया हो रामा, च‌इत महीनवा।\nअब भरिहें पलनिया हो रामा च‌इत महीनवा।।\nबाकिर अब त कवि भा गायक लोग लटका जोड़ के एके लमहर गीत बना देता लोग। कुछ गायक लोग त एकर रूप एकदम से बदल देले बा लोग। पारंपरिक च‌इता में कटनी, दवरी ओसावन के अलावे राम कृष्ण के कथानक, प्रेम, आलसी पति, प्रणय, कलह, ननद भौजाई वगैरह पर भी आधारित च‌इता गावल जाला। ज‌इसे-\nराम चन्द्र लिहले जनमवा हो रामा च‌इत शुभ दिनवा।\nबाजेला बध‌इया हो रामा च‌इत शुभ दिनवा।।\nराग के दृष्टि से भोजपुरी लोकगीत के तीन भाग में बांटल ग‌इल बा। पहिलका श्रेणी में पौराणिक आ आध्यात्मिक, दुसरका श्रेणी में आधुनिक आ तिसरका श्रेणी में संस्कार गीत के राखल ग‌इल बा। दुसरका श्रेणी आनी कि आधुनिक में कजरी, बिरहा, च‌इता, बिदेसिया आदि मुख्य रूप से बाड़न स। एह गीतन में अक्सर कामोद आ झिंझोरी राग के प्रयोग होला।\nच‌इता के अन्त में हो रामा जरूर रहेला। एह गीत के बीच में एकाध गो शब्द के जोड़ला के शब्द भा पद स्तोभ कहल जाला। एमे पिंगल शास्त्र के कठोर बंधन के पालन ना होला। व‌इसे च‌इता में चौदह गो मात्रा होखे के चाही। बाकिर गायक लोग अपने सुविधा के अनुसार समय मात्रा भा शब्द घटा बढ़ा लीहे।\nच‌इत के महीना में अक्सर एकर दंगल होला। दू गो दल आमने-सामने ब‌इठ ज‌इहें। दुनों दल में कम से कम इगारह गो गायक होइहें जवना में एगो व्यास कहालन। व्यास च‌इता के गावे शुरू करिहें तुरंते सब संगे गावे लागी दुनो दल अपने च‌इता में सवाल जवाब पारी-पारी गावत रहिहें जवले कवनो एगो दल निरुत्तर ना हो जाई।\nच‌इता गावत खा पहिले तीन हाली सामान्य स्वर में ग‌इहें, फिर तीन हाली बढ़ती स्वर में ग‌इहें आ ओकरे बाद तीन हाली चढ़ती स्वर में ग‌इहें। चढ़ती स्वर में गावत खा पूरा जोश में आ ज‌इहें आ सभे अपना ठेहुना पर खड़ा हो ज‌इहें।\nएमे वाद्य खाली ढोलक अउर झाल रहेला। एगो च‌इता दंगल के उदाहरण बा-\nराजा जनक कठिन प्रण ठाने हो रामा देसे देसे।\nपतिया लिख लिख भेजे हो रामा देसे देसे।।\nदुसरका दल जवाब देता-\nपश्चिम ही देसवा नगर अयोध्या हो रामा उहवां के।\nभूप कुंवर दोउ अइले हो रामा उहवां के।।\nफिर पहिलका दल-\nराम छुवत धनुहिया तीन खण्डा भ‌इले हो रामा टूट ग‌इले।\nराजा जनक से नेहिया जुट ग‌इले हो रामा टूट ग‌इले।\nदुसरका दल के जवाब-\nनगर के लोगवा निहाल भ‌इले हो रामा सिया डालें।\nराम गले वरमालवा हो रामा सिया डालें।।\nएह तरे ई दंगल रात भर चलत रही आ आयोजक जीते वाला दल के अच्छा खासा इनाम देत रहल ह बाकिर अब ई पारंपरिक गीत के रूप स्वरूप तौर तरीका मय बदल ग‌इल बा आ धीरे धीरे हमार पुरान परंपरा लुप्त भ‌इल जाता।\n( परिचय- मुरली मनोहर टाउन इंटर कॉलेज बलिया उ०प्र० के पूर्व प्रवक्ता डॉ. भोला प्रसाद आग्नेय कवि, कथाकार, नाटककार, निबंधकार आ आकाशवाणी-दूरदर्शन के कलाकार हईं।)\nमत बाँटs थोक के भाव पीएचडी के डिग्री\nHum BhojpuriaMay 19, 20211min7790\nदिल्ली विश्वविद्यालय के हालिया संपन्न 97बेवाँ दीक्षांत समारोह में 670 डॉक्टरेट के डिग्री देहल गइल। मतलब ई कि ई सब पी.एच.डी. धारी अब अपना नाम के आगे डॉ. लिख सकsता। का ये सब के शोध पहिले से स्थापित तथ्यन से कुछ हट के रहे ? बेशक, उच्च शिक्षा में शोध के स्तर अहम होला। एही से इहो तय कइल जाला कि पीएचडी देवे वाला विश्वविद्यालय के स्तर कवना तरह के बा। अगर अमेरिका के मैसाचुसेट्स इंस्टीच्यूट ऑफ टेक्नालॉजी (एमआईटी), कोलोरोडा विश्वविद्लाय, ब्रिटेन के कैम्ब्रिज अउर आक्सफोर्ड विश्वविद्लायन के लोहा सारा दुनिया मानेला त कवनों त बात होइबे नु करी ? ई सिर्फ अखबारन में विज्ञापन देके दुनिया के सर्वश्रेष्ठ विश्वविद्लाय नइखे बनल। ये सबके नाम उनके विद्यार्थियन द्वारा कइल मौलिक शोध के कारण ही बा।\nबड़ा सवाल ई बा कि का हमरा इहाँ हर साल जे थोक के भाव से पीएचडी के डिग्री देहल जाला, ओकर आगे चल के समाज या देश के कवनों रूप में लाभ भी होला ? सिर्फ दिल्ली विश्वविद्लाय एक वर्ष में 670 पीएचडी के डिग्री देले बा। अगर देश के सब विश्वविद्लायन से अलग-अलग विषयन में शोध करे वाला रिसर्चर के मिले वाला पीएचडी के डिग्री के बात करीं त ई आंकड़ा हर साल हजारन में पहुँच जाई। मतलब हरेक दस साल के दौरान देश में लाखों नया पीएचडी प्राप्त करे वाले पैदा हो ही जाला लोग। का ये शोध करे वाला लोग के शोध भी मौलिक होला ? का ओ सब में कवनों ये तरह के स्थापना कइल गइल होला जवन नया होला ? ई सवाल पूछल एसे भी जरूरी बा, काहे कि हर साल केन्द्र आ राज्य सरकार बहुत मोट राशि पीएचडी खातिर शोध करे वाला शोधार्थी सब पर व्यय करेला। ये लोग के शोध के दौरान ठीक-ठीक राशि दिहल जाला ताकि इनके शोध कार्य में कवनों तरह के व्यवधान या अड़चन ना आवे अउर इनकर जीवन यापन भी चलत रहे। निश्चय ही उच्च कोटि के शोध से ही शिक्षण संस्थानन के पहचान बनेला। जे संस्थान अपना शोध अउर ओकर क्वालिटी पर ध्यान ना देवे ओके कभी गंभीरता से ना लिहल जाला।\nदेश में सबसे अधिक पीएचडी के डिग्री तमिलनाडू, कर्नाटक और उत्तर प्रदेश में देहल जाला। मानव संसाधन मंत्रालय के 2018 में जारी एक रिपोर्ट पर यकीन कइल जाय त ओ साल तमिलनाडू में 5,844 शोधार्थियन के पीएचडी देहल गइल। कर्नाटक में पाँच हजार से कुछ अधिक शोधार्थी पीएचडी के डिग्री लेवे में सफल रहे। उत्तर प्रदेश में 3,396 शोधार्थियन के ई डिग्री मिलल। बाकी राज्य भी पीएचडी देवे में कवनों बहुत पीछे नइखे। भारत में साल 2018 में 40.813 नया पीएचडीधारी सामने अइलन। आखिर एतना शोध भइला के लाभ केकरा मिल रहल बा? शोध पूरा भइला अउर डिग्री लेहला के बाद ओ शोध के का होला? का एमे से एकाध प्रतिशत शोध के प्रकाशित करे खातिर कवनों प्रकाशक तैयार होले ? कवनों प्रतिष्ठित अखबार के नजर भी ओ शोधन पर जाला ? का हमरा इहाँ शोध के स्तर सच में स्तरीय या विश्व स्तरीय होला ? ई बहुत जरूरी सवाल बा। ये पर गंभीरता से बात कइल भी जरूरी बा। जवन भी कहीं हमरा इहाँ शोध के लेके कोई भी सरकार या विश्वविद्यालय बहुत गंभीरता के भाव ना राखे।\nभारत में जब उच्च शिक्षा संस्थानन के शुरुआत भइल तबो क्वालिटी रिसर्च के बहुत महत्व ना देहल गइल। निराश करे वाली बात ई बा कि हमनीं शोध पर कायदे से कभी फोकस हीं ना कइनीं। अगर हर साल हजारन शोधकर्ता लोग के पीएचडी के डिग्री मिल रहल बा त फेर ये लोग के विश्व स्तर पर सम्मान काहे नइखे मिलत। माफ करेम हमनीं के आईआईटी संस्थानन के चर्चा भी बहुत होला। इहाँ पर भी हर साल बहुत से विद्यार्थी के पीएचडी मिलेला। का अपना कवनों आईआईटी या इंजीनियरिंग कॉलेज के केहू छात्र के उनका मूल शोध खातिर नोबेल पुरस्कार के लायक मानल गइल? ना नू। अगर रउआ अकादमिक दुनिया से जुड़ल बानीं त रउआ जानते होखेम कि अपना इहाँ शोध के मतलब होला पहिले से प्रकाशित सामग्री के आधार पर ही आपन रिसर्च पेपर लिख लेहल। राउर काम खतम। इहे वजह बा कि शोध में नयापन के घोर अभाव देखाई देला। ई सच में एक घोर दुर्भाग्यपूर्ण स्थिति बा कि अपना इहाँ पर शोध के प्रति हर स्तर पर उदासीनता के भाव बा। शोध ये खातिर कइल जाला ताकि पीएचडी मिल जाए आ फेर एक अदद नौकरी। रउआ अमेरिका के उदाहरण लीं। उहाँ के विश्वविद्लायन में मूल शोध पर जोर दिहल जाला। एही चलते उहाँ के शोधार्थी लगातार नोबेल पुरस्कार जीत पावे में सफल रहेलन।\nये बहस के तनि अउर व्यापक क दे तानी। अपना फार्मा कंपनियन के ही लीं। ई लोग नया दवा ईजाद करे पर होखे वाला रिसर्च पर केतना निवेश करेला? ई मुनाफ़ा के अनुपात में बहुत ही कम राशि शोध पर लगावेला। इहे हालत अपना स्वास्थ्य क्षेत्र सार्वजनिक क्षेत्र के उपक्रम सबके रहल बा। इंडियन ड्रग्स एंड फार्मास्युटिकल लिमिटेड (आईडीपीएल) के हीं बात कर लीं। एकर स्थापना 1961 में कइल गइल रहे, जेकर प्राथमिक उद्देश्य आवश्यक जीवनरक्षक दवाइयन में आत्मनिर्भरता हासिल कइल रहे। पर एकरा करप्शन के कारण घाटा पर घाटा भइल। इहाँ भी कबो कवनों महत्वपूर्ण शोध ना भइल। अब देखीं कि भारत में शोध खातिर सुविधा त बहुत बढ़ल, इंटरनेट के सुविधा सभी शोधार्थियन के आसानी से उपलब्ध बा, प्रयोगशाला सबके स्तर भी सुधरल बा, सरकार शोधकर्ता सबके आर्थिक मदद भी करेला। एकरा बावजूद अपना इहाँ शोध के स्तर घटिया ही हो रहल बा। त फेर हम काहे एतना सब पीएचडी के डिग्री बांटते ही जा रहल बानीं? आखिर हम साबित का करे के चाह रहल बानीं ? हम अइसन अनेक शोधार्थियन के जान रहल बानीं जे कुछ साल तक अपना विश्वविद्लायन से पीएचडी करे के नाम पर पैसा लिहलस अउर उहाँ के छात्रावास के भी भरपूर इस्तेमाल कइलस। ओकरा बाद उ बिना शोध पूरा कइले अपना विश्वविद्लाय के छोड़ देहलस या उहें बइठ के राजनीति करे लागल।\nएक बात समझ लीं कि हमनीं के शोध के गुणवत्ता पर बहुत ध्यान देवे के होई। ओ शोधार्थियन से बचे के होई जे दायें-बायें से कापी-कट आ पेस्ट क के आपन शोध थमा देला। ये मानसिकता पर तत्काल से रोक लागे के चाहीं। शोध के विषय तय करे के एक मात्र मापदंड इहे होखे कि एसे भविष्य में देश अउर समाज के का लाभ होई ? शोधार्थियन के गाइड्स पर भी नजर रखल जाए कि उ कवना तरह से अपना शोधार्थी के सहयोग कर रहल बाड़ें। बीच-बीच में शिकायत मिलत रहल बा कि कुछ गाइड्स अपना शोधार्थियन के प्रताड़ित करत रहेला लोग। ये सब बिन्दुअन पर भी ध्यान दिहल जाए।\n(लेखक वरिष्ठ संपादक, स्तभकार अउर पूर्व सांसद हईं।)\nHum BhojpuriaMay 19, 20211min7290


छठ पर रिलीज होखे जा रहल बा निरहुआ के लोफर – Anjoria\nछठ पर रिलीज होखे जा रहल बा निरहुआ के लोफर\nनवम्बर 7, 2010 निरहुआ, पाखी, फिल्म, भोजपुरी, मोनालिसा, रवि सिन्हा, लोफर, सिनेमा\nअबकी का छठ पर्व का पावन मौका पर भोजपुरी सिनेमा के बादशाह सितारा दिनेश लाल यादव निरहुआ के फिल्म “लोफर” रिलीज होखे जा रहल बा. मोनिका सिंह के निर्माण आ संजय सिन्हा के प्रस्तुति “लोफर” के निर्देशन रवि सिन्हा कइले बाड़े. रवि सिन्हा के निर्देशित “भोजपुरिया डॉन” आजुकाल्हु चारो ओर गरदा उड़वले बा.\n“लोफर” में दिनेश लाल यादव के नायिका पाखी हेगडे आ सेक्सी बाला मोनालिसा बाड़ी. फिल्म के गीत पहिलही सुपर हिट हो चुकल बाड़े सँ. एह हाई वोल्टेज फिल्म के खलनायक अवधेश मिश्रा बाड़े. निरहुआ एह फिल्म में दू गो रोल में बाड़े आ एह चलते ऊ डबल उत्साहो में बाड़े.\nनिरहुआ के कहना बा कि “लोफर” में दर्शक भरपूर मसालेदार फिल्म देखीहें. निर्मात्री मोनिका सिन्हा के भरोसा बा कि दर्शकन के एह फिल्म से भरपूर मनोरंजन होखी.\nत चलीं अबकी का छठ पर निरहुआ, पाखी, आ मोनालिसा के लोफरई देखल जाव.\nस्रोत शशिकान्त सिंह\nLofar to release at Chhatha\n2 thoughts on “छठ पर रिलीज होखे जा रहल बा निरहुआ के लोफर”\nraju yadav कहते हैं:\nनवम्बर 8, 2010 को 12:56 अपराह्न पर\nbhojpuri ko bhool sake na dunia\nis tarah dil me sama jaiye\nhindi ki remake dikhana chhodiye\nkuchh naya bhojpuri me dikha jaiye\nthanks to all people of bhojpuri cinema\nDINESH CHANDRA GUPTA कहते हैं:\nनवम्बर 7, 2010 को 1:12 अपराह्न पर\n”lofar”ke rilise hokhla ke bad hi opar kament kaiil thik rahi ”BHOJPURI KO NAMSKAR”\nV B NARAIN PUR


मनोज मिहिर झूमा दिहलन मस्कट के – Anjoria\nMar 19, 2010 गीत गवनई, भोजपुरी, मनोज मिहिर\nओमान का राजधानी मस्कट में भारतीय दूतावास का परिसर में भारतीय दूतावास आ भोजपुरिया विंग का तत्वाधान में आयोजित होली मिलन आ सांस्कृतिक संध्या के कार्यक्रम में भोजपुरी फिल्म अभिनेता आ गायक मनोज मिश्रा मिहिर अपना गायकी से उपस्थित श्रोता लोग के झूमा दिहलन. रात आठ बजे से शुरु कार्यक्रम रात बारह बजे ले चलल.\nकार्यक्रम में शामिल होखे खातिर मनोज मिहिर पिछला सात मार्च के लखनऊ हवाई अड्डा से अधबेरिया साढ़े तीन बजे ओमान एयरवेज के जहाज से ओमान खातिर उड़लन. जहाज अपना समय से करीब सवा घंटा लेट रहे. सात बजे मस्कट चहुँपल. हवाई अड्डा पर मनोज मिहिर का स्वागत में अरुण पाण्डेय आ अनवर मौजूद रहलें. कहल लोग कि समय तनिको नइखे. कार्यक्रम स्थल पर लोग इन्तजार करत बा. मनोज मिहिर कहलन कि घबड़इला के जरुरत नइखे. बस कपड़ा बदलल जाई आ कार्यक्रम शुरु हो जाई.\nहवाई अड्डा से होटल ना जा के ऊ लोग सीधे दूतावास चहुँपल जहाँ भारत के राजदूत अनिल बाधवा आ मस्कट भोजपुरी विंग के अध्यक्ष मोहम्मद इरशाद उर्फ नाज निर्मोही आ अउरीओ गणमान्य लोग मनोज का स्वागत में मौजूद रहल. मनोज आ उनकर टीम फटाफट तइयार भइल आ मंच पर आ गइल लोग. उपस्थित श्रोता तालियन का गड़गड़ाहट से ओह लोग के स्वाागत कइल. मनही मन बाबा गोरखनाथ के भजत मनोज मिहिर शुरु हो गइलन, प्यार के जगवा में रंगवा निराल, हो जाला प्यार, प्यार कइल नाहू जाला. उनका एह पहिलके गीत से समां बंध गइल आ फेर मनोज अपना रौ में आ गइलें. मची मस्कट में देखऽ आज होरी, भई सतरंग चुनर कोरी, होली खेले रघुवीरा अवध मे, वगैरह गीत सुनवला का बाद मनोज श्रोता लोग के शृंगार रस में डुबावल शुरु कर दिहलें. गोरिया चाँद के अंजोरिया नियर गोर बाड़ू हो, बबुनी बारह बजे बोलवलू, जवन बाति बा सँवरको में ऊ गोर का करी, वगैरह गीत पेश कइला का बाद मनोज मिहिर तारकेश्वर मिश्र राही के रचना उगे जब चांद, चाहे होखे ला बिहान, सईयां कबह़ूं हमार याद, आवेला कि ना के आपन आवाज दिहलन त भारत से दूर मस्कट में जिनिगी जी रहल भोजपुरिया समाज के अपना गाँव जवार के याद बरबस सतावे लागल. मनोज के गीतन के जादू अइसन चलल कि रात बारह बजे ले उनकर गवनई चलत रहल आ लोग के फरमाइश बढ़त गइल. ओहिजा मौजूद खास मेहमान लोगो झूमे लागल रहे.\nमनोज के साथ आर्गन पर सोनू श्रीवास्तव, ढोलक पर संजय यादव आ पैड पर नसीम संगत दिहलें. गोरखपुर लवटला पर मनोज मिहिर कहलें कि मस्कट के भारतीय दूतावास में उनकर कार्यक्रम पूरा तरह से भोजपुरी भाषा आ संस्कृति के सम्मान रहे. बतवलन कि दू गो भोजपुरी फिल्म गुंडईराज आ सेनुरवा के लाज पूरा कइला का बाद ऊ कुछ अउरियो देशन में आपन गायिकी के जलवा बिखेरे जाये वाला बाड़न.\nस्रोत : धर्मेन्द्र कुमार पाण्डेय, गोरखपुर